SK Úradný vestník Európskej únie C 65/1

OZNÁMENIE KOMISIE

TECHNICKÉ USMERNENIA VZŤAHUJÚCE SA NA VYKONÁVANIE NARIADENIA (ES) č. 689/2008

Uverejnené v súlade s článkom 23 nariadenia Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií

2011/C 65/01

OBSAH

1. ÚVOD

2. ROTTERDAMSKÝ DOHOVOR

3. NARIADENIE (ES) č. 689/2008

3.1. Článok 1: CIELE

3.2. Článok 2: ROZSAH PÔSOBNOSTI

3.3. Článok 3: VYMEDZENIE POJMOV

3.4. Článok 4: POVERENIE NÁRODNÝCH ORGÁNOV

3.5. Článok 5: ÚČASŤ EURÓPSKEJ ÚNIE NA DOHOVORE

3.6. Článok 6: CHEMIKÁLIE, KTORÉ PODLIEHAJÚ OZNÁMENIU O VÝVOZE, CHEMIKÁLIE, KTORÉ SPĹŇAJÚ PODMIENKY NA OZNÁMENIE PIC, A CHEMIKÁLIE, KTORÉ PODLIEHAJÚ POSTUPU PIC

3.7. Článok 7: OZNÁMENIA O VÝVOZE ZASIELANÉ TRETÍM KRAJINÁM

3.8. Článok 8: OZNÁMENIA O VÝVOZE PRIJÍMANÉ OD TRETÍCH KRAJÍN

3.9. Článok 9: INFORMÁCIE O VÝVOZE A DOVOZE CHEMIKÁLIÍ

3.10. Článok 10: ÚČASŤ NA POSTUPE OZNAMOVANIA PIC

3.11. Článok 11: INFORMÁCIE, KTORÉ SA MAJÚ ZASIELAŤ SEKRETARIÁTU PIC O CHEMIKÁLIÁCH, KTORÉ NESPĹŇAJÚ PODMIENKY NA OZNÁMENIE PIC

3.12. Článok 12: POVINNOSTI TÝKAJÚCE SA DOVOZU CHEMIKÁLIÍ

3.13. Článok 13: POVINNOSTI TÝKAJÚCE SA VÝVOZU CHEMIKÁLIÍ, KTORÉ SÚ INÉ AKO POŽIADAVKY OZNÁMENIA O VÝVOZE

3.14. Článok 14: VÝVOZ VYBRANÝCH CHEMIKÁLIÍ A VÝROBKOV, KTORÉ OBSAHUJÚ CHEMIKÁLIE

3.15. Článok 15: INFORMÁCIE O TRANZITE

3.16. Článok 16: SPRIEVODNÉ INFORMÁCIE K CHEMIKÁLIÁM URČENÝM NA VÝVOZ

3.17. Článok 17: POVINNOSTI ČLENSKÝCH ŠTÁTOV A VÝVOZCOV TÝKAJÚCE SA KONTROLY DOVOZU A VÝVOZU

3.18. Článok 18: SANKCIE

3.19. Článok 19: VÝMENA INFORMÁCIÍ

3.20. Článok 20: TECHNICKÁ POMOC

3.21. Článok 21: MONITOROVANIE A PODÁVANIE SPRÁV

3.22. Článok 22: AKTUALIZÁCIA PRÍLOH

3.23. Článok 23: TECHNICKÉ USMERNENIA

3.24. Článok 24: VÝBOR

4. EURÓPSKA DATABÁZA VÝVOZU A DOVOZU NEBEZPEČNÝCH CHEMIKÁLIÍ

5. PRÍKLADY

PRÍLOHA 1 Príloha I k nariadeniu Európskeho parlamentu a Rady (ES) č. 689/2008

PRÍLOHA 2 Príloha II k nariadeniu (ES) č. 689/2008

PRÍLOHA 3 Príloha V k nariadeniu (ES) č. 689/2008

PRÍLOHA 4 Vývojové diagramy hlavných postupov

PRÍLOHA 5 Prehľad hlavných úloh vývozcov nevyhnutných na dosiahnutie súladu s nariadením (ES) č. 689/2008

PRÍLOHA 6 Zoznam odporúčaných jazykov na označovanie vývozných zásielok do určitých krajín

PRÍLOHA 7 Zoznam poverených národných orgánov na účely nariadenia (ES) č. 689/2008 (Informácie k 30. júnu 2010 – najaktuálnejšie informácie nájdete na webovej stránke EDEXIM alebo webovej stránke PIC)

PRÍLOHA 8 Zoznam krajín OECD, v ktorých prípade by sa mohlo uplatňovať oslobodenie od požiadavky výslovného súhlasu

VYHLÁSENIE O ODMIETNUTÍ ZODPOVEDNOSTI

Touto príručkou sa nevytvárajú žiadne nové právne predpisy. Jej úlohou je vysvetliť, ako Komisia chápe nariadenie (ES) č. 689/2008 a ostatné uvedené právne predpisy. Nevytvárajú sa ňou žiadne nové práva ani povinnosti, ktoré v nich už nie sú ustanovené. Záväzný výklad právnych predpisov Únie je však v konečnom dôsledku vždy úlohou Súdneho dvora Európskej únie.

POUŽITÉ SKRATKY A VYMEDZENIA POJMOV

CLP nariadenie (ES) č. 1272/2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 KZS konferencia zmluvných strán PNO poverený národný orgán EDEXIM Európska databáza vývozu a dovozu nebezpečných chemikálií ES Európske spoločenstvo EHS Európske hospodárske spoločenstvo EÚ Európska únia FAO Organizácia OSN pre výživu a poľnohospodárstvo GHS globálny harmonizovaný systém klasifikácie a označovania Výstražné upozornenie veta priradená určitej triede a kategórii nebezpečnosti, ktorá opisuje povahu nebezpečnosti nebezpečnej látky alebo zmesi a v ktorej sa prípadne uvádza aj stupeň nebezpečnosti OECD Organizácia pre hospodársku spoluprácu a rozvoj PCB polychlórované bifenyly PIC predbežný súhlas po predchádzajúcom ohlásení POP perzistentné organické znečisťujúce látky Bezpečnostné upozornenie veta, ktorá opisuje odporúčané opatrenia na minimalizovanie nepriaznivých účinkov alebo zabránenie nepriaznivým účinkom, ktoré vyplývajú z expozície nebezpečnej látke alebo zmesi pri jej používaní alebo zneškodňovaní R-vety vety opisujúce riziká, ktoré vznikajú z nebezpečenstva spojeného s používaním látky REACH nariadenie (ES) č. 1907/2006 o registrácii, hodnotení, autorizácii a obmedzovaní chemikálií IRČ identifikačné referenčné číslo S-vety vety opisujúce bezpečnostné požiadavky a postupy v prípade mimoriadnych udalostí, ktoré sa týkajú bezpečného používania látky TARIC Tarif Intégré de la Communauté – t. j. Integrovaný colný sadzobník Európskych spoločenstiev ZFEÚ Zmluva o fungovaní Európskej únie UNEP Program OSN pre životné prostredie

1. ÚVOD

Chemický priemysel Európskej únie predstavuje jedného z najväčších výrobcov chemikálií na svete. Jeho výrobky zahŕňajú široké spektrum látok, ktoré sa používajú na rôznorodé účely. Niektoré látky predstavujú nebezpečenstvo pre ľudské zdravie a/alebo životné prostredie a musia sa používať v kontrolovaných podmienkach. Používanie určitých chemikálií, ktoré sa vyrábajú na vývoz a použitie v iných krajinách, je v Európskej únii zakázané alebo prísne obmedzené.

Je dôležité vedieť, ako sa majú nebezpečné chemikálie bezpečne skladovať, prepravovať, používať a zneškodňovať. Takisto je nevyhnutné vedieť, čo robiť v mimoriadnych situáciách a ako rýchlo a účinne vyriešiť problémy v oblasti zdravia a životného prostredia. V mnohých krajinách, predovšetkým v rozvojových krajinách, však existuje nedostatok kapacít na bezpečné nakladanie s chemikáliami. Pracovníci často nie sú riadne zaškolení a nepoznajú metódy riadneho používania a zneškodňovania nebezpečných chemikálií. Je možné, že vlády a spoločnosti v týchto krajinách nemajú vhodné zariadenia na skladovanie a zneškodňovanie. Niekedy nemajú poznatky o rizikách spojených s danou chemikáliou, ani o tom, ako predchádzať škodlivým vplyvom na ľudí a životné prostredie.

Nariadenie Európskeho parlamentu a Rady (ES) č. 689/2008 zo 17. júna 2008 (1) o vývoze a dovoze nebezpečných chemikálií je najnovším zo série opatrení v priebehu viacerých rokov, ktorých cieľom je riešiť túto problematiku. V EÚ sa ním implementuje Rotterdamský dohovor o udeľovaní predbežného súhlasu po predchádzajúcom ohlásení (Prior Informed Consent – PIC) vzťahujúceho sa na určité nebezpečné chemikálie a pesticídy v medzinárodnom obchode s cieľom chrániť ľudské zdravie a životné prostredie pred potenciálnymi škodlivými vplyvmi a prispieť k používaniu takýchto chemikálií spôsobom, ktorý neškodí životnému prostrediu. Nariadením sa takisto vykonáva jedna z požiadaviek Štokholmského dohovoru o perzistentných organických látkach, keďže sa ním zakazuje vývoz chemikálií, ktoré sa v Štokholmskom dohovore identifikujú ako perzistentné organické znečisťujúce látky, pokiaľ sa v danom dohovore neustanovujú špecifické výnimky. Nahrádza sa ním nariadenie Európskeho parlamentu a Rady (ES) č. 304/2003 (2) (3).

Nariadením (ES) č. 689/2008 sa opätovne potvrdzujú záväzky EÚ pri zaisťovaní náležitej kontroly pri obchodovaní s chemikáliami a pri ich využívaní na globálnej úrovni, pričom kontrola je založená na zásade, že by mala pomôcť chrániť ľudské zdravie a životné prostredie za hranicami EÚ i v jej rámci. Nariadenie sa zakladá na článku 133 ZES (teraz článok 207 ZFEÚ) a článku 175 ZES (teraz článok 192 ZFEÚ), aby sa zohľadnil vplyv ustanovení na obchod aj životné prostredie.

Do nariadenia (ES) č. 689/2008 sa vzhľadom na doterajšie skúsenosti s vykonávaním zahrnulo niekoľko technických zmien a doplnení operatívnych ustanovení nariadenia (ES) č. 304/2003. Najmä vzhľadom na ťažkosti spôsobené prieťahmi pri získaní odpovedí na žiadosti o výslovný súhlas s dovozom sa plánuje postup, ktorým sa umožní dočasne vyvážať určité chemikálie v prípade, keď sa napriek všetkému primeranému úsiliu nepodarilo získať odpoveď od dovážajúcej krajiny. V nariadení sa vymedzujú špecifické podmienky, ktorých splnenie je potrebné na umožnenie takýchto oslobodení, a stanovujú sa príslušné časové rámce. Popritom sa v prípade splnenia určitých podmienok ustanovuje oslobodenie vývozu určitých chemikálií do krajín, ktoré sú členmi Organizácie pre hospodársku spoluprácu a rozvoj (OECD), od povinnosti získať výslovný súhlas.

Tým, že sa v rámci zrevidovaného nariadenia požaduje, aby sa oznámeniam o vývoze, rozhodnutiam o dovoze, súhlasom a oslobodeniam, ktoré sa uchovávajú v databáze Komisie (EDEXIM-u), pridelil systém kódov, sa takisto posilňuje a rozširuje úloha danej databázy. Vývozcovia by na uľahčenie presadzovania colných predpisov a zníženie administratívnej záťaže mali tieto kódy uvádzať vo svojich vývozných vyhláseniach. V nariadení sa takisto nachádza niekoľko ustanovení, ktoré presahujú rámec požiadaviek Rotterdamského dohovoru a ktorých cieľom je dosiahnuť vyššiu mieru ochrany ľudského zdravia a životného prostredia.

Táto príručka sa v oddiele II začína oboznámením s Rotterdamským dohovorom vrátane jeho základných zásad a mechanizmov. Tento oddiel obsahuje zhrnutie oblastí, v ktorých právne predpisy EÚ presahujú rámec požiadaviek dohovoru. Príručka pokračuje v oddiele III, v ktorom sa článok po článku uvádza prehľad ustanovení nariadenia (ES) č. 689/2008 a v ktorom sa jasne vysvetľujú kľúčové požiadavky každého ustanovenia a zvýrazňuje vzťah medzi rôznymi ustanoveniami. V oddiele IV sa potom vymedzuje úloha Komisie pri každodennom vykonávaní nariadenia a udržiavaní databázy EDEXIM. V oddiele V sa na záver uvádza niekoľko príkladov, v ktorých rámci sa na celom rade prípadov ilustruje, ako sa požiadavky nariadenia realizujú v praxi.

V prílohách sa uvádzajú užitočné doplnkové informácie. V prílohách 1 až 3 sa uvádzajú prílohy I, II a V k nariadeniu (ES) č. 689/2008. Treba pripomenúť, že príloha I k nariadeniu sa pravidelne aktualizuje a jej najaktuálnejšie znenie bude k dispozícii na webovej stránke Komisie na adrese: http://edexim.jrc.ec.europa.eu. V prílohe 4 sa uvádzajú vývojové diagramy hlavných postupov spojených s vývozom chemikálií, ktoré sa ustanovili s cieľom vykonávať nariadenie, a v prílohe 5 sa uvádza prehľad hlavných úloh vývozcov. V prílohe 6 sa uvádza zoznam odporúčaných jazykov na označovanie vývozných zásielok. V prílohe 7 sa uvádza zoznam poverených národných orgánov pre členské štáty EÚ a v prílohe 8 sa uvádza zoznam krajín OECD, v ktorých prípade by sa mohlo uplatňovať oslobodenie od požiadavky výslovného súhlasu, a zoznam ich príslušných poverených národných orgánov.

Je potrebné poznamenať, že nariadením Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (4) (nariadenie CLP) sa stanovujú nové pravidlá klasifikácie, označovania a balenia chemikálií v EÚ a už sa ním nahradili určité časti smernice Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (5). Smernica 67/548/EHS a smernica Európskeho parlamentu a Rady 1999/45/ES z 31. mája 1999 o aproximácii zákonov, iných právnych predpisov a správnych opatrení členských štátov o klasifikácii, balení a označovaní nebezpečných prípravkov (6) sa v plnom rozsahu nahradia nariadením (ES) č. 1272/2008 do 1. júna 2015. Terminológia, ktorá sa používa v nariadení (ES) č. 689/2008, ešte stále vychádza z predchádzajúcich smerníc, ale v blízkej budúcnosti sa prispôsobí nariadeniu CLP. V nariadení CLP sa napríklad nepoužíva pojem „prípravok“, ale namiesto neho sa používa pojem „zmes“. Pojem „prípravok“ by sa teda v rámci tejto príručky mal chápať ako pojem, ktorý má rovnaký význam ako pojem „zmes“ používaný v nariadení CLP.

2. ROTTERDAMSKÝ DOHOVOR

Cieľom Rotterdamského dohovoru o udeľovaní predbežného súhlasu po predchádzajúcom ohlásení (Prior Informed Consent – PIC) vzťahujúceho sa na určité nebezpečné chemikálie a pesticídy v medzinárodnom obchode je podporovať spoločnú zodpovednosť a vzájomné úsilie zmluvných strán v medzinárodnom obchode s nebezpečnými chemikáliami s cieľom chrániť ľudské zdravie a životné prostredie pred potenciálnymi škodlivými vplyvmi a prispieť k ich používaniu spôsobom, ktorý neškodí životnému prostrediu. Zakladá sa na skúsenostiach získaných pri vykonávaní Londýnskych usmernení pre výmenu informácií o chemikáliách v medzinárodnom obchode v rámci Programu OSN pre životné prostredie (UNEP) zmenených a doplnených v roku 1989 a Medzinárodného kódexu pre distribúciu a používanie pesticídov v rámci Organizácie pre výživu a poľnohospodárstvo (FAO) zmeneného a doplneného v roku 1990. Týmito nástrojmi sa ustanovil dobrovoľný postup PIC.

Dohovor sa prijal a otvoril na podpis na konferencii v Rotterdame v roku 1998 a platnosť nadobudol 24. februára 2004. K 31. októbru 2010 ho ratifikovalo 139 zmluvných strán. Konferencia zmluvných strán (KZS) sa koná každé dva roky. Popri prijatí rozhodnutí o operatívnych ustanoveniach dohovoru, ako aj procedurálnych otázkach spojených s jeho vykonávaním sa zmluvné strany rozhodli, že sekretariát dohovoru by sa mal zabezpečiť spoločne v rámci Programu OSN pre životné prostredie v Ženeve a Organizácie pre výživu a poľnohospodárstvo v Ríme.

Pred prijatím dohovoru sa Európska únia zúčastňovala dobrovoľného postupu, ktorý sa v EÚ stal právne záväzným prostredníctvom nariadenia (EHS) č. 2455/92. Potom, ako Európska únia 20. decembra 2002 ratifikovala Rotterdamský dohovor (pozri rozhodnutie Rady 2003/106/ES (7)), sa nariadenie (EHS) č. 2455/92 nahradilo nariadením (ES) č. 304/2003, ktorým sa v plnom rozsahu vykonali ustanovenia dohovoru a do ktorého sa zahrnulo niekoľko ustanovení, ktoré presahujú rámec požiadaviek dohovoru. EÚ sa rozhodla najmä neobmedzovať rozsah pôsobnosti nariadenia len na chemikálie, na ktoré sa vzťahuje dohovor, ale zahrnúť do jeho pôsobnosti aj chemikálie, ktorých používanie je na úrovni EÚ zakázané alebo prísne obmedzené. V procese vývoja právnych predpisov EÚ bolo potrebné štyrikrát zmeniť a doplniť prílohu I, aby sa do nej zahrnuli ďalšie chemikálie. Nariadením (ES) č. 689/2008 sa teraz nahradilo nariadenie č. 304/2003 a ustanovenia, ktoré presahujú rámec požiadaviek dohovoru, sa zachovali.

Dohovor sa vzťahuje na dve kategórie chemikálií, a to pesticídy a priemyselné chemikálie. Základnou zásadou je, že vývoz chemikálie, ktorej používanie je zakázané alebo prísne obmedzené a ktorá je zaradená do prílohy III k dohovoru, sa môže uskutočniť len s predbežným súhlasom dovážajúcej strany po predchádzajúcom ohlásení (PIC). Zaviedol sa postup, ktorým sa formálne získavajú a oznamujú rozhodnutia dovážajúcich krajín o tom, či chcú prijímať budúce zásielky určitej chemikálie, a ktorým sa zaisťuje dodržiavanie týchto rozhodnutí vyvážajúcimi krajinami. V súčasnosti sa postup PIC vzťahuje na 40 chemikálií. Dohovorom sa zavádza mechanizmus zaraďovania ďalších látok za predpokladu, že sa splnili určité kritériá.

Zmluvné strany musia sekretariátu oznámiť všetky záverečné regulačné opatrenia, ktorými sa zakazujú alebo prísne obmedzujú chemikálie patriace do rozsahu pôsobnosti dohovoru, a to podaním tzv. oznámení PIC. Oznámeniami PIC sa spúšťa zahrnutie chemikálie do postupu. Potom, ako aspoň dve zmluvné strany patriace do rozličných zemepisných oblastí (vymedzených KZS) v rámci dohovoru predložia sekretariátu svoje oznámenia, pomocný orgán, ktorým je Výbor pre posudzovanie chemikálií (Chemical Review Committee – CRC) pozostávajúci z odborníkov v oblasti nakladania s chemikáliami, ktorých určili vlády, vyhodnotí tieto informácie. Ak sa splnia príslušné kritériá dohovoru, CRC vypracuje usmernenia pre prijímanie rozhodnutí a odporučí KZS, aby sa chemikália zahrnula do prílohy III a podliehala postupu PIC. KZS potom na základe konsenzu rozhodne o zaradení alebo nezaradení chemikálie medzi látky podliehajúce postupu PIC. Usmernenia pre prijímanie rozhodnutí sa následne poskytnú všetkým zmluvným stranám s informáciami, ktoré im umožnia prijať informované rozhodnutie o tom, či prijať alebo zamietnuť dovoz alebo ho povoliť len za určitých podmienok. Sekretariát informuje všetky zmluvné strany každých šesť mesiacov o tom, aké odpovede dostal, a to uverejnením tzv. „obežníkov PIC“ na webovej stránke PIC na adrese http://www.pic.int/. Odpovede týkajúce sa dovozu sa takisto uverejňujú v databáze na uvedenej webovej stránke. Vyvážajúce zmluvné strany musia zaistiť, aby ich vývozcovia dodržiavali všetky rozhodnutia týkajúce sa dovozu. Cieľom tejto povinnosti je chrániť dovážajúce krajiny, ktoré nemajú infraštruktúru potrebnú na dostatočnú ochranu pred neželaným dovozom.

Ďalší kľúčový pilier dohovoru súvisí s výmenou informácií medzi zmluvnými stranami o potenciálne nebezpečných chemikáliách, ktoré sa môžu vyvážať. Hlavným ustanovením v tejto súvislosti je požiadavka, že zmluvná strana, ktorá plánuje vyviezť chemikáliu, ktorej používanie je na jej území zakázané alebo prísne obmedzené, musí informovať dovážajúcu stranu o tom, že sa takýto vývoz uskutoční, a to pred prvou zásielkou a následne každý rok (takzvaný postup „oznamovania vývozu“), až pokiaľ chemikália nezačne podliehať postupu PIC a dovážajúca strana neposkytne odpoveď vzťahujúcu sa na dovoz chemikálie, pričom túto odpoveď zašle zmluvným stranám. Vyvážajúca zmluvná strana musí ďalej požadovať, aby sa na vývoz chemikálií podliehajúcich postupu PIC vzťahovali požiadavky na označovanie, ktorými sa zaisťuje dostatočná dostupnosť informácií vzhľadom na riziká a/alebo nebezpečenstvá pre ľudské zdravie alebo životné prostredie. Podobné požiadavky môže tiež uložiť vzhľadom na vývoz iných chemikálií, ktorých používanie je na jej území zakázané alebo prísne obmedzené.

Dohovor obsahuje aj ustanovenia týkajúce sa technickej pomoci medzi zmluvnými stranami. Zmluvné strany, ktoré majú vypracované dokonalejšie programy regulácie chemikálií, by mali poskytovať technickú pomoc vrátane školení iným stranám, napríklad rozvojovým krajinám, a pomáhať im rozvíjať ich infraštruktúru a kapacity potrebné na nakladanie s chemikáliami.

Ako sa už uviedlo, existuje niekoľko aspektov, v ktorých prípade sa nariadením presahuje rámec požiadaviek Rotterdamského dohovoru a ktorých cieľom je dosiahnuť vyššiu mieru ochrany ľudského zdravia a životného prostredia. Požiadavky týkajúce sa oznámenia o vývoze a výslovného súhlasu sa vzťahujú na všetky krajiny, teda nielen na krajiny, ktoré sú zmluvnými stranami dohovoru. Rozsah pôsobnosti nariadenia sa rozširuje, aby zahŕňal všetky chemikálie, ktorých používanie je na úrovni EÚ zakázané alebo prísne obmedzené. Dve kategórie použitia, ktoré sa uplatňujú v rámci dohovoru, sa okrem toho s cieľom zahrnúť väčšie množstvo chemikálií rozdelili na ďalšie dve podkategórie: pesticídy sa rozdeľujú na poľnohospodárske pesticídy a nepoľnohospodárske pesticídy a priemyselné chemikálie sa rozdeľujú na chemikálie určené na odborné použitie a chemikálie určené na spotrebiteľské použitie Zákaz alebo prísne obmedzenie chemikálie na úrovni podkategórie podľa nariadenia EÚ (aj keď jej používanie nie je zakázané alebo prísne obmedzené na úrovni kategórií použitia podľa dohovoru) teda môže mať za následok začatie postupu na oznámenie vývozu. Niektoré chemikálie, na ktoré sa nevzťahuje oznámenie PIC podľa článku 5 dohovoru a v ktorých prípade teda nie je potrebné oznámenie o vývoze podľa článku 12 dohovoru, preto podľa nariadenia napriek tomu podliehajú oznámeniu o vývoze.

Vývozcovia v rámci EÚ majú ďalej povinnosť podať oznámenie o vývoze bez ohľadu na plánované používanie chemikálie a bez ohľadu na to, či je dané používanie v rámci EÚ zakázané alebo prísne obmedzené. Rovnaké pravidlo sa uplatňuje aj pri žiadostiach o výslovný súhlas. Napokon je potrebné uviesť, že pokiaľ ide o požiadavky týkajúce sa výslovného súhlasu, rozsah zahrnutých chemikálií sa rozširuje nad rámec zoznamu chemikálií, ktoré podliehajú postupu PIC podľa dohovoru, aby sa doň zahrnuli aj všetky chemikálie, ktoré spĺňajú podmienky na oznámenie PIC v ktorejkoľvek z dvoch kategórií dohovoru.

3. NARIADENIE (ES) Č. 689/2008

Nariadenie Európskeho parlamentu a Rady (ES) č. 689/2008 o vývoze a dovoze nebezpečných chemikálií sa prijalo 17. júna 2008 a účinnosť nadobudlo 1. augusta 2008. Nahrádza sa ním nariadenie (ES) č. 304/2003, ktoré sa zrušilo. V ďalšom texte sa opisujú hlavné ustanovenia nariadenia.

3.1. Článok 1: CIELE

Nariadenie má niekoľko cieľov:

— vykonávať Rotterdamský dohovor (v niektorých prípadoch nad rámec jeho ustanovení), a to aj vo vzťahu ku krajinám, ktoré nie sú zmluvnou stranou dohovoru,

— uložiť v prípade vývozu všetkých nebezpečných chemikálií rovnaké požiadavky na balenie a označovanie, ako sú požiadavky, ktoré sa uplatňujú v rámci EÚ, pokiaľ nie sú v rozpore s požiadavkami dovážajúcej krajiny.

Je potrebné poznamenať, že balenie a označovanie konečného výrobku musí vždy spĺňať požiadavky dovážajúcej krajiny, v ktorej sa výrobok uvádza na trh, ak takéto požiadavky existujú.

3.2. Článok 2: ROZSAH PÔSOBNOSTI

Nariadenie sa vzťahuje na:

— chemikálie, ktoré podliehajú postupu PIC,

— chemikálie, ktorých používanie je v EÚ zakázané alebo prísne obmedzené,

— všetky vyvážané chemikálie, pokiaľ ide o ich balenie a označovanie (podľa požiadaviek EÚ – pozri článok 16).

Nariadenie sa neuplatňuje na chemikálie, ktoré sú liekmi, rádioaktívnymi materiálmi, odpadmi, chemickými zbraňami, potravinami a prídavnými látkami, krmivami, geneticky modifikovanými organizmami, farmaceutickými látkami (s výnimkou dezinfekčných prostriedkov, insekticídov a paraziticídov) vymedzenými v iných právnych predpisoch EÚ. Neuplatňuje sa ani na chemikálie, ktoré sa vyvážajú alebo dovážajú na účely výskumu alebo analýzy, za predpokladu, že ide o množstvá, pri ktorých nie je pravdepodobné, že by nepriaznivo ovplyvňovali ľudské zdravie alebo životné prostredie, a ktoré v žiadnom prípade neprekračujú 10 kg čistej látky alebo 10 kg látky v prípade, že je obsiahnutá v zmesiach (prípravkoch) s inými látkami.

Malo by sa poznamenať, že na uľahčenie vývozu, ktorý je vyňatý z pôsobnosti ustanovení nariadenia, sa zaviedol osobitný administratívny postup. Toto vyňatie sa uplatňuje na chemikálie v množstvách nepresahujúcich 10 kg, ktoré sa vyvážajú na účely výskumu alebo analýzy. Tento postup známy ako žiadosť o osobitné IRČ sa opisuje v kapitole 3.17. Malo by sa poznamenať, že tento postup sa používa aj vzhľadom na chemikálie uvedené v časti 3 prílohy I, v ktorých prípade rozhodnutie o dovoze uverejnené v obežníku PIC predstavuje súhlas s dovozom a v ktorých prípade sa uplatňuje článok 7 ods. 6.

3.3. Článok 3: VYMEDZENIE POJMOV

Vymedzenie kľúčových pojmov, ktoré sa používajú v nariadení, zahŕňa vymedzenie pojmov: chemikália, prípravok, výrobok, pesticídy a priemyselné chemikálie (toto sú kategórie použitia, ktoré sa uplatňujú v dohovore a ktoré sa v nariadení v oboch prípadoch rozdeľujú na ďalšie dve podkategórie), chemikália, ktorá podlieha oznámeniu o vývoze, chemikália, ktorá spĺňa podmienky na oznámenie PIC, chemikália, ktorá podlieha postupu PIC, zakázaná chemikália a chemikália, ktorej používanie je prísne obmedzené.

Napríklad: „Chemikália“ je látka ako taká, látka v prípravku alebo prípravok, pričom táto látka alebo prípravok boli buď vyrobené alebo získané z prírody, s výnimkou živých organizmov. „Pesticíd“ je chemikália jednej z týchto dvoch podkategórií: chemikália používaná ako prípravok na ochranu rastlín alebo chemikália používaná ako pesticíd na iné účely, napr. ako biocídny výrobok. „Priemyselná chemikália“ je chemikália jednej z týchto dvoch podkategórií: chemikália na odborné použitie alebo chemikália na spotrebiteľské použitie. „Zakázaná chemikália“ je chemikália, ktorej každé použitie v rámci jednej alebo viacerých kategórií alebo podkategórií sa v rámci EÚ zakázalo právoplatným regulačným opatrením s cieľom chrániť zdravie ľudí alebo životné prostredie. Zahŕňa to aj prípady chemikálií, pri ktorých bola žiadosť o prvé použitie zamietnutá alebo ktorú príslušné odvetvie buď stiahlo z trhu alebo z jej ďalšieho posudzovania v rámci procesu oznámenia, registrácie alebo schvaľovania, a ak existujú dôkazy, že táto chemikália vzbudzuje oprávnené obavy o zdravie ľudí alebo životné prostredie. Pojem „chemikália, ktorej používanie je prísne obmedzené“, sa vymedzuje podobne. Je to chemikália, ktorej prakticky každé použitie v rámci jednej alebo viacerých kategórií alebo podkategórií bolo zakázané.

Pojmy sa vymedzili viac-menej v súlade s vymedzeniami používanými v dohovore, existuje však niekoľko dôležitých odlišností.

Zavedenie podkategórií použitia chemikálií na účely určenia potreby oznámenia o vývoze chemikálií, ktorých používanie je v EÚ zakázané alebo prísne obmedzené, znamená, že oznámeniu o vývoze bude podliehať viac chemikálií, než by tomu bolo v opačnom prípade. Tieto chemikálie sa uvádzajú v časti 1 prílohy I k nariadeniu. Aby však chemikália spĺňala aj podmienky na oznámenie PIC (časť 2 prílohy I), musí byť jej používanie v EÚ zakázané alebo prísne obmedzené v rámci kategórie použitia podľa dohovoru. „Chemikália“ predstavuje látku ako takú alebo látku v prípravku, t. j. v zmesi alebo roztoku pozostávajúceho z dvoch alebo viacerých látok.

Vymedzenie pojmov zahŕňa aj pojem „výrobky“. Sú nimi konečné produkty obsahujúce chemikáliu, ktorej použitie v tomto konkrétnom výrobku bolo zakázané alebo prísne obmedzené právnymi predpismi EÚ. Výrobky, ktoré obsahujú takéto chemikálie v nezreagovanej forme, podliehajú oznámeniu o vývoze. Vývoz výrobkov uvedených v prílohe V je zakázaný.

Podľa vymedzenia pojmu „vývoz“ sa nariadenie uplatňuje na vývoz z colného územia Európskej únie. Do colného územia patria aj zóny, v ktorých sa uplatňujú osobitné colné pravidlá, ako napr. bezcolné pásma a colné sklady.

V nariadení sa osobitne vymedzuje aj pojem „vývozca“. Je to osoba, ktorá má zmluvu o vývoze alebo v prípade, že nebola uzavretá takáto zmluva, osoba, ktorá má právomoc rozhodnúť o vývoze chemikálie z colného územia Európskej únie (nezávisle od toho, z ktorého členského štátu vývozná zásielka opúšťa colné územie). V prípade, že vývozcom je osoba usadená mimo územia EÚ, povinnosti vývozcu musí plniť zmluvná strana usadená na území EÚ.

Napokon by sa malo zdôrazniť, že ak nie je ustanovené inak, povinnosti vyplývajúce z nariadenia sa vzťahujú na vývoz do všetkých krajín bez ohľadu na to, či sú alebo nie sú zmluvnými stranami dohovoru.

3.4. Článok 4: POVERENIE NÁRODNÝCH ORGÁNOV

Členské štáty musia poveriť jeden alebo viac národných orgánov (PNO), ktoré budú vykonávať administratívne úlohy, ktoré sa vyžadujú v nariadení, a informovať o tom Komisiu.

3.5. Článok 5: ÚČASŤ EURÓPSKEJ ÚNIE NA DOHOVORE

Komisia je spoločným povereným orgánom na účasť Európskej únie na dohovore, pričom úzko spolupracuje s poverenými národnými orgánmi členských štátov. Táto funkcia zahŕňa zasielanie oznámení o vývoze EÚ, predkladanie oznámení PIC, prijímanie oznámení o vývoze z tretích krajín, predkladanie rozhodnutí EÚ o dovoze chemikálií, ktoré podliehajú postupu PIC, a výmenu informácií so sekretariátom PIC. Komisia okrem toho koordinuje príspevky EÚ k všetkým technickým otázkam, ktoré súvisia s dohovorom, konferenciou zmluvných strán a jej pomocnými orgánmi, medzi ktoré patrí napr. Výbor pre posudzovanie chemikálií.

3.6. Článok 6: CHEMIKÁLIE, KTORÉ PODLIEHAJÚ OZNÁMENIU O VÝVOZE, CHEMIKÁLIE, KTORÉ SPĹŇAJÚ PODMIENKY NA OZNÁMENIE PIC, A CHEMIKÁLIE, KTORÉ PODLIEHAJÚ POSTUPU PIC

Chemikálie, ktoré patria do uvedených kategórií, sa uvádzajú v prílohe 1 k nariadeniu. Zoznam sa uvádza ako príloha I k tejto príručke v podobe, akú mal v čase svojho uverejnenia. Aktualizovaný zoznam je k dispozícii na webovej stránke EDEXIM-u na adrese: http://edexim.jrc.ec.europa.eu.

Príloha je rozčlenená do troch samostatných častí v súlade s kategorizáciou.

V časti 1 sa uvádzajú chemikálie alebo skupiny chemikálií, ktoré podliehajú oznámeniu o vývoze. Sú v nej obsiahnuté všetky chemikálie, ktorých používanie je v EÚ zakázané alebo prísne obmedzené v najmenej jednej podkategórii použitia (t. j. pesticíd používaný ako prípravok na ochranu rastlín, iný pesticíd používaný ako biocídny výrobok, priemyselná chemikália na odborné použitie alebo priemyselná chemikália na spotrebiteľské použitie). Uvádzajú sa v nej aj chemikálie, ktoré spĺňajú podmienky na oznámenie PIC, a chemikálie, ktoré podliehajú postupu PIC (sú uvedené v prílohe III k dohovoru).

V časti 2 sa uvádzajú chemikálie, ktoré spĺňajú podmienky na oznámenie PIC, pretože ich používanie je v Európskej únii zakázané alebo prísne obmedzené v kategórii použitia podľa dohovoru (t. j. pesticíd alebo priemyselná chemikália).

V časti 3 sa uvádzajú chemikálie alebo skupiny chemikálií, ktoré podliehajú postupu PIC (uvádzajú sa v prílohe III k dohovoru).

Pri každej chemikálii na zozname sa uvádzajú jednotlivé kategórie alebo podkategórie použitia. V prípade chemikálií, ktorých používanie je v EÚ zakázané alebo prísne obmedzené, sú najdôležitejšími zdrojmi príslušných regulačných opatrení v súčasnosti tieto právne predpisy: smernica 91/414/EHS (8), ktorá bude od 14. júna 2011 nahradená nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (9), smernica 98/8/ES o uvádzaní biocídnych výrobkov na trh (10) a nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) (11).

Malo by sa poznamenať, že zoznamy chemikálií uvedené v rôznych častiach prílohy I sa prekrývajú. Všetky chemikálie, ktoré sa uvádzajú v časti 2 a časti 3, sa uvádzajú aj v časti 1 (s výnimkou 8 chemikálií podliehajúcich PIC, ktoré sa uvádzajú v časti 3, ale sú vylúčené z časti 1, keďže podľa ustanovení Štokholmského dohovoru sa na ne vzťahuje zákaz vývozu) (12). Vývoz chemikálií uvedených v časti 2 a časti 3 si okrem oznámenia o vývoze vyžaduje aj výslovný súhlas dovážajúcej krajiny (pozri článok 13).

Príloha I k nariadeniu (ES) č. 689/2008 sa zmenila a doplnila nariadeniami Komisie (EÚ) č. 15/2010 a (EÚ) č. 196/2010 a bude sa ďalej aktualizovať v súlade s ďalšími regulačnými opatreniami prijatými v rámci právnych predpisov EÚ, ako aj ďalším vývojom v rámci dohovoru. Najaktuálnejšie znenie bude k dispozícii na webovej stránke Komisie na adrese http://edexim.jrc.ec.europa.eu.

3.7. Článok 7: OZNÁMENIA O VÝVOZE ZASIELANÉ TRETÍM KRAJINÁM

Povinnosť týkajúca sa oznámení o vývoze sa uplatňuje na všetky chemikálie uvedené v časti 1 prílohy I pri vývoze do akejkoľvek krajiny – bez ohľadu na to, či je táto krajina zmluvnou stranou dohovoru alebo nie – a bez ohľadu na plánované používanie chemikálie. Oznámeniu podlieha aj prípravok obsahujúci chemikáliu uvedenú v prílohe I, ak je koncentrácia tejto chemikálie taká, že odôvodňuje povinné označovanie podľa smernice 1999/45/ES. Určité výrobky obsahujúce chemikálie uvedené v prílohe I si takisto môžu vyžadovať oznámenie o vývoze (pozri článok 14). Každá dotknutá látka, každý dotknutý prípravok alebo výrobok si vyžadujú podanie samostatného oznámenia o vývoze a následne sa pre ne vydá samostatné IRČ.

Ak vývozca z členského štátu EÚ plánuje vyviezť špecifickú chemikáliu, ktorá podlieha oznámeniu o vývoze, z EÚ do tretej krajiny po prvýkrát a tiež po prvýkrát v každom nasledujúcom roku, musí uplatniť postup oznamovania vývozu.

Oznámenie o vývoze sa však už ďalej nepožaduje, ak chemikália začne podliehať postupu PIC a dovážajúca zmluvná strana dohovoru poskytla odpoveď týkajúcu sa dovozu, nie však v prípade, ak dovážajúca strana oznámenie naďalej požaduje. Požiadavka sa prestane uplatňovať aj v prípade, ak sa dovážajúca krajina oficiálne vzdá práva prijímať oznámenia o vývoze. Takéto informácie budú k dispozícii na webovej stránke EDEXIM-u na adrese http://edexim.jrc.ec.europa.eu, v časti „Info Importing Country“.

Vývozca musí vo všetkých ostatných prípadoch predložiť oznámenie o vývoze svojmu PNO najmenej 30 dní predtým, ako sa má uskutočniť prvý vývoz, a najmenej 15 dní pred prvým vývozom v každom nasledujúcom kalendárnom roku. Na poskytnutie dostatočného času na spracovanie sa však odporúča predložiť oznámenia PNO čo možno najskôr.

Následný vývoz tej istej chemikálie do tej istej krajiny v tom istom kalendárnom roku sa nemusí oznamovať, pokiaľ to nevyžadujú dovážajúce krajiny. Vývoz tej istej chemikálie do inej tretej krajiny sa však bude považovať za „prvý vývoz“ a bude tiež podliehať postupu oznamovania vývozu.

Informácie, ktoré sa musia poskytnúť v rámci oznámenia o vývoze, sa uvádzajú v prílohe II k nariadeniu, ktorá je k tejto príručke pripojená ako príloha 2. Oznámenie o vývoze by sa malo podávať na formulári, ktorý je k dispozícii v rámci EDEXIM-u. PNO, ktorý môže od vývozcu požadovať správny poplatok na pokrytie svojich nákladov, skontroluje oznámenie, a ak s ním nebude spokojný, bez zbytočného odkladu kontaktuje vývozcu, aby mu poskytol akékoľvek chýbajúce informácie. Keď sa oznámenie o vývoze vloží do EDEXIM-u (priamo vývozcom alebo prostredníctvom PNO), toto oznámenie sa zaregistruje v EDEXIM-e a pridelí sa mu identifikačné referenčné číslo (IRČ). Počas procesu spracovania oznámenia PNO a/alebo Komisiou sa v EDEXIM-e uchováva návrh oznámenia. Konečné oznámenie sa po schválení Komisiou zašle PNO dovážajúcej krajiny spolu s formulárom na potvrdenie prijatia a v prípade, že toto oznámenie predložil vývozca, aj spolu s kópiou karty bezpečnostných údajov látky alebo prípravku. Toto konečné oznámenie sa uchováva v EDEXIM-e a prístup k nemu majú vývozca a poverené národné orgány. IRČ sa aktivuje v súlade so správou zaslanou vývozcovi (buď priamo z EDEXIM-u alebo prostredníctvom PNO) s cieľom informovať ho o platnosti IRČ. Vývoz sa môže uskutočniť po uplynutí obdobia stanoveného v článku 7 ods. 2 a podľa platnosti IRČ. V prípade chemikálií, ktoré sa uvádzajú aj v časti 2 alebo časti 3 prílohy I, sa IRČ nesmie aktivovať, pretože najskôr je potrebné získať výslovný súhlas dovážajúcej krajiny – pozri článok 13. Príloha 4: diagram pracovných tokov 1 znázorňuje postup oznamovania vývozu podľa článku 7.

IRČ oznámenia o vývoze bude platné od dátumu, ktorý vývozca uviedol v oznámení ako dátum vývozu, alebo od najskoršieho možného dátumu v súlade s lehotami stanovenými v nariadení. IRČ oznámení o vývoze sú platné len do 31. decembra roka, pre ktorý sa podáva oznámenie. Ak sa má počas nasledujúceho roka vykonať ďalší vývoz, je potrebné predložiť, spracovať a zaslať dovážajúcej krajine nové oznámenie o vývoze. Vývozca musí v tomto prípade oznámenie o vývoze opäť zadať do EDEXIM-u a Komisia zašle dovážajúcej krajine nové oznámenie o vývoze. Následne sa na daný kalendárny rok vydá a validuje nové IRČ oznámenia o vývoze.

Komisia koná ako spoločný PNO Európskej únie, a teda v mene členských štátov zasiela a prijíma všetky oznámenia o vývoze. Je to teda Komisia, ktorá vyžaduje potvrdenie o doručení oznámení o vývoze. Komisia pošle oznámenie o prvom vývoze každej chemikálie/každého prípravku, ktorý obsahuje chemikáliu uvedenú v prílohe I, z EÚ dovážajúcej krajine najneskôr 15 dní pred prvým vývozom a potom opätovne každý rok pred prvým vývozom v danom roku. Vývozcovia majú povinnosť predložiť oznámenie predtým, ako môžu vykonať svoj prvý vývoz dotknutej chemikálie za daný rok, aj keď Komisia už dovážajúcej krajine zaslala na základe oznámenia jedného vývozcu predchádzajúce oznámenie. Zoznam dotknutých chemikálií a dovážajúcich krajín za každý rok sa verejnosti sprístupní na adrese http://edexim.jrc.ec.europa.eu.

Ak sa vývoz týka mimoriadnej situácie súvisiacej s verejným zdravím alebo životným prostredím, v ktorej by zdržanie mohlo zhoršiť situáciu, členský štát sa (po konzultácii s Komisiou) môže rozhodnúť, že úplne alebo čiastočne upustí od čakacej lehoty alebo od požiadaviek týkajúcich sa poskytovania informácií.

Vláda dovážajúcej krajiny môže odpovedať na oznámenie EÚ o vývoze tak, že si vyžiada ďalšie informácie. Tieto informácie poskytuje vývozca, príslušný PNO v dotknutom členskom štáte alebo Komisia. Ak ide o látku uvedenú v časti 1 alebo látku uvedenú v častiach 2 a 3, v ktorej prípade už existuje všeobecný výslovný súhlas, nemá to vplyv na právo vývozcu vyvážať chemikáliu.

Nové oznámenie sa vyžaduje v týchto prípadoch:

— ak dôjde k zmene právnych predpisov EÚ týkajúcich sa uvádzania chemikálie na trh a jej používania alebo označovania,

— ak sa zloženie prípravku zmení tak, že koncentrácia príslušnej chemikálie (príslušných chemikálií) je odlišná (napríklad do takej miery, že sa mení požadované označenie).

V novom oznámení sa musí uvádzať, že ide o revíziu predchádzajúceho oznámenia. Tento údaj by sa mal uviesť označením tej časti v rámci formulára oznámenia o vývoze, v ktorej sa uvádza, že oznámenie je revíziou prechádzajúceho oznámenia.

V prípade, že Komisia od dovážajúcej krajiny nedostane potvrdenie o prijatí oznámenia, musí podniknúť ďalšie kroky. V prípade potreby predloží druhú kópiu oznámenia. Toto však opäť nemá žiadny priamy vplyv na vykonanie vývozu. Na príkladoch 1 a 3 oddielu V sa ilustruje postup oznamovania vývozu v prípade látok uvedených v časti 1 prílohy I.

3.8. Článok 8: OZNÁMENIA O VÝVOZE PRIJÍMANÉ OD TRETÍCH KRAJÍN

Keď Komisia dostane od tretej krajiny oznámenie o vývoze chemikálie, ktorej uvádzanie na trh alebo používanie je v krajine pôvodu zakázané alebo prísne obmedzené, oznámenie zaregistruje v databáze EDEXIM. Potvrdí príjem prvého oznámenia v prípade každej chemikálie z inej krajiny. Komisia pošle kópiu oznámenia a všetky dostupné informácie PNO členského štátu určenia dovozu a na žiadosť aj iným členským štátom.

V prípadoch, ak oznámenie dostane PNO v členskom štáte, musí ho spolu so všetkými relevantnými informáciami zaslať Komisii.

3.9. Článok 9: INFORMÁCIE O VÝVOZE A DOVOZE CHEMIKÁLIÍ

Počas prvého štvrťroka každého roka vývozca:

— látok uvedených v prílohe I,

— prípravkov obsahujúcich látky uvedené v prílohe I v koncentrácii, ktorá odôvodňuje povinné označovanie podľa smernice 1999/45/ES, alebo

— výrobkov obsahujúcich látky uvedené v časti 2 alebo časti 3 prílohy I v nezreagovanej forme alebo prípravkov obsahujúcich takéto látky v koncentrácii, ktorá odôvodňuje povinné označovanie podľa smernice 1999/45/ES,

musí svoj PNO informovať o množstvách danej chemikálie (vo forme látky ako takej, látky v prípravkoch a/alebo vo výrobkoch), ktoré sa počas predchádzajúceho roka vyviezli do každej dovážajúcej krajiny. Informácie by mali obsahovať zoznam názvov a adries každého dovozcu, ktorému sa zaslali zásielky. Malo by sa poznamenať, že z vymedzenia pojmu „výrobok“ vyplýva, že informácie o vývoze sa požadujú len vtedy, ak sa použitie chemikálie právnymi predpismi EÚ zakazuje alebo prísne obmedzuje v konkrétnom výrobku, a nie vo všetkých ostatných výrobkoch, v ktorých sa látka môže používať bez obmedzení.

Akýkoľvek vývoz chemikálií uvedených v časti 2 a časti 3 prílohy I, ktorý sa vykonáva so súhlasom PNO vývozcu a Komisie, ale bez výslovného súhlasu dovážajúcej strany alebo inej krajiny, sa uvedie samostatne (pozri článok 13 ods. 7).

Dovozcovia musia poskytnúť rovnaké informácie, pokiaľ ide o množstvá chemikálií, ktoré sa uviedli na vnútorný trh.

Takisto musia poskytnúť akékoľvek potrebné doplňujúce informácie, ktoré požadujú PNO alebo Komisia.

PNO zozbierajú a zhrnú informácie, ktoré získali od vývozcov a dovozcov, s použitím formátu uvedeného v prílohe III k nariadeniu a pošlú ich Komisii, ktorá potom na internete uverejní celkové zhrnutie informácií, ktoré nemajú dôverný charakter.

3.10. Článok 10: ÚČASŤ NA POSTUPE OZNAMOVANIA PIC

Chemikálie, ktoré spĺňajú podmienky na oznámenie PIC (t. j. chemikálie, ktorých používanie je v Európskej únii zakázané alebo prísne obmedzené v rámci kategórie použitia podľa dohovoru), sa uvádzajú v časti 2 prílohy I. Ich zaradenie do tohto zoznamu oznámi Komisia sekretariátu PIC najneskôr 90 dní po nadobudnutí účinnosti príslušného regulačného opatrenia. Oznámenie musí obsahovať informácie uvedené v prílohe IV k nariadeniu. Ak Komisia nemá tieto informácie k dispozícii, môže od vývozcov/dovozcov vyžadovať, aby ich predložili v rámci lehoty 60 dní. Oznámenie sa musí aktualizovať, ak dôjde k zmene regulačného opatrenia, ktorým sa používanie chemikálie zakazuje alebo prísne obmedzuje.

Komisia pri určovaní priorít oznamovania zohľadní skutočnosť, či chemikália už podlieha postupu PIC, rozsah, v akom sa dajú splniť požiadavky prílohy IV k Rotterdamskému dohovoru vzťahujúce sa na informácie, a závažnosť rizík, ktoré chemikália predstavuje, najmä pre rozvojové krajiny.

Členské štáty môžu prostredníctvom Komisie predložiť takisto oznámenia o chemikáliách, ktorých používanie sa zakazuje alebo prísne obmedzuje vnútroštátnymi regulačnými opatreniami. V takýchto prípadoch sa vyžaduje, aby dotknutý členský štát poskytol potrebné informácie Komisii, ktorá ich poskytne všetkým ostatným členským štátom. Tieto členské štáty majú na vyjadrenie štyri týždne. Nakoniec sa predkladajúci členský štát rozhodne, či požiada alebo nepožiada Komisiu, aby predložila oznámenie sekretariátu PIC alebo poskytla informácie v súlade s článkom 11.

Keď Komisia dostane informácie o oznámeniach PIC od iných zmluvných strán dohovoru, poskytne ich bezodkladne všetkým členským štátom a prípadne pripraví prijatie príslušných opatrení EÚ. Informácie sa okrem toho sprístupnia na webovej stránke EDEXIM-u na adrese: http://edexim.jrc.ec.europa.eu.

3.11. Článok 11: INFORMÁCIE, KTORÉ SA MAJÚ ZASIELAŤ SEKRETARIÁTU PIC O CHEMIKÁLIÁCH, KTORÉ NESPĹŇAJÚ PODMIENKY NA OZNÁMENIE PIC

Využitím ustanovení dohovoru týkajúcich sa výmeny informácií sa v nariadení popri oznámení PIC poskytuje ďalší prostriedok na šírenie informácií o chemikáliách, ktorých používanie je zakázané alebo prísne obmedzené. Tieto ustanovenia sa uplatňujú napríklad na chemikálie, ktorých používanie je v Európskej únii zakázané alebo prísne obmedzené len v podkategórii použitia, a ktoré tým nespĺňajú podmienky na oznámenie PIC. Uplatňujú sa aj na chemikálie, ktorých používanie je v jednom alebo vo viacerých členských štátoch zakázané alebo prísne obmedzené vnútroštátnymi regulačnými opatreniami, keď dotknuté členské štáty v rámci uvedeného konzultačného postupu dôjdu k záveru, že oznámenie PIC by nebolo vhodné.

V takýchto prípadoch poskytne príslušné informácie sekretariátu PIC Komisia na účely informovania ostatných zmluvných strán dohovoru.

3.12. Článok 12: POVINNOSTI TÝKAJÚCE SA DOVOZU CHEMIKÁLIÍ

V nariadení sa od členských štátov vyžaduje, aby kontrolovali dovoz chemikálií uvedených v prílohe I a aby určili orgány, ako napr. colné orgány, ktoré budú niesť zodpovednosť za vykonávanie tejto úlohy (13). Hoci nariadenie neobsahuje žiadne podrobné ustanovenia o obmedzeniach ani zákaze pri dovoze, stanovuje sa v ňom postup, ktorým môže Komisia v úzkej spolupráci s členskými štátmi hodnotiť a prijímať rozhodnutia o dovoze týkajúce sa chemikálií, ktoré podliehajú postupu PIC.

Komisia dostáva od sekretariátu PIC usmernenia pre prijímanie rozhodnutí, ktoré rozposiela členským štátom. Komisia do deviatich mesiacov od odoslania usmernení pre prijímanie rozhodnutí sekretariátom prijme v mene Európskej únie rozhodnutie o dovoze dotknutej chemikálie, ktoré sa bude vzťahovať na kategóriu alebo kategórie použitia chemikálie, ktoré sa špecifikujú v usmerneniach pre prijímanie rozhodnutí. Komisia pred prijatím rozhodnutia použije postup poradného výboru, aby prostredníctvom hlasovania vo výbore zriadenom podľa článku 133 nariadenia (ES) č. 1907/2006 (REACH) získala stanovisko členských štátov.

Rozhodnutia o dovoze sa zakladajú na platných právnych predpisoch EÚ a uplatňujú tieto právne predpisy v kontexte Rotterdamského dohovoru. Rozhodnutie o povolení dovozu chemikálie a/alebo jej používania a/alebo jej uvedenia na trh na území EÚ sa ustanovuje právnym aktom EÚ, ktorým sa riadi dovoz príslušnej chemikálie, jej používanie alebo uvedenie na trh, napríklad nariadením REACH alebo právnymi predpismi o prípravkoch na ochranu rastlín alebo biocídnych výrobkoch. Nariadenie č. 689/2008 preto neobsahuje žiadne podrobné ustanovenia týkajúce sa obmedzení, resp. zákazu pri dovoze.

Rozhodnutie o dovoze sa oznamuje sekretariátu Rotterdamského dohovoru (14) a od vyvážajúcich zmluvných strán sa vyžaduje dodržiavanie tohto rozhodnutia.

Rozhodnutie o dovoze nie je určené členským štátom, a preto sa ním neustanovujú žiadne pravidlá, ktoré by členské štáty alebo prevádzkovatelia museli spĺňať. Pravidlá, ktorými sa členské štáty a prevádzkovatelia musia riadiť, sa ustanovujú v iných príslušných právnych predpisoch EÚ. Ak sa právne predpisy upravia alebo ak sa inak zmení regulačný stav chemikálie (napr. po ukončení hodnotenia v rámci takýchto právnych predpisov), rozhodnutia o dovoze sa zrevidujú.

V rozhodnutí o dovoze sa v príslušných prípadoch uvedú aj rozdielne a špecifickejšie vnútroštátne pravidlá, ak o to písomne požiada(-jú) dotknutý(-é) členský(-é) štát(-y). Rozhodnutia o dovoze dotknutej chemikálie sa budú týkať kategórie použitia špecifikovanej v dohovore PIC.

Pri hodnotení informácií obsiahnutých v usmerneniach pre prijímanie rozhodnutí Komisia spolu s členskými štátmi zváži potrebu prijať opatrenia EÚ a keď usúdi, že je nevyhnutné znížiť riziká pre ľudské zdravie a životné prostredie, navrhne vhodný právny predpis EÚ.

3.13. Článok 13: POVINNOSTI TÝKAJÚCE SA VÝVOZU CHEMIKÁLIÍ, KTORÉ SÚ INÉ AKO POŽIADAVKY OZNÁMENIA O VÝVOZE

Vývozcovia z EÚ musia dodržiavať rozhodnutia o dovoze (dočasné i konečné) prijaté tretími krajinami, ktoré sa uverejňujú v „obežníku PIC“ vydávanom sekretariátom PIC každých šesť mesiacov (a sú uverejnené aj na webovej stránke dohovoru na adrese http://www.pic.int). Komisia zasiela obežníky PIC povereným národným orgánom a priemyselným združeniam. Komisia ich takisto uchováva v databáze EDEXIM na stránke http://edexim.jrc.ec.europa.eu, ktorá je verejne dostupná. Rozhodnutia o dovoze sú dostupné aj u poverených národných orgánov. Povinnosť riadiť sa rozhodnutím o dovoze začína 6 mesiacov potom, ako sekretariát poskytol informácie.

Vývoz chemikálií uvedených v časti 3 prílohy I, v ktorých prípade rozhodnutie o dovoze uverejnené v najaktuálnejšom obežníku PIC predstavuje súhlas s dovozom, nie je podľa článku 7 ods. 6 potrebné oznamovať, pokiaľ to nevyžaduje dovážajúca strana. Vývozcovia však musia v colnom vyhlásení uviesť IRČ (identifikačné referenčné číslo rozhodnutia o dovoze). Toto IRČ je možné získať buď administratívnym postupom známym ako „žiadosť o osobitné IRČ“ alebo nazretím do databázy rozhodnutí o dovoze v rámci EDEXIM-u. Keďže databáza rozhodnutí o dovoze ešte neexistuje, mala by sa zatiaľ používať druhá alternatíva. V rámci postupu „žiadosť o osobitné IRČ“ vývozca najskôr skontroluje, či sa na vývoz uplatňuje článok 13 ods. 6 písm. b) v spojení s článkom 7 ods. 6. Ak áno, vývozca požiada vyvážajúci PNO o osobitné IRČ. Za predpokladu splnenia všetkých požiadaviek vyvážajúci PNO schváli žiadosť a aktivuje IRČ, ktoré vývozca musí použiť v colných vyhláseniach ( Príloha 4: diagram pracovných tokov 4 znázorňuje tento postup). Alternatívny postup, ktorý ešte nie je k dispozícii, umožní vývozcovi nazrieť do databázy rozhodnutí o vývoze v rámci EDEXIM-u na stránke http://edexim.jrc.ec.europa.eu, kde nájde IRČ, ktoré má použiť v colnom vyhlásení. Vývozca musí zaistiť, aby jeho vývozná zásielka spĺňala všetky požiadavky uvedené v rozhodnutí o dovoze.

Dovážajúce krajiny v mnohých prípadoch nepošlú sekretariátu PIC žiadnu odpoveď, alebo odpovedajú dočasným rozhodnutím, ktoré sa netýka dovozu. Nariadením s obmedzeným počtom výnimiek, ktoré sa uvádzajú ďalej v texte, sa teda presahuje rámec dohovoru a vyžaduje sa v ňom, aby sa predtým, ako sa uskutoční vývoz, získal výslovný súhlas dovážajúcej krajiny. Táto požiadavka sa však neuplatňuje len na chemikálie podliehajúce postupu PIC (t. j. chemikálie uvedené v časti 3 prílohy I k nariadeniu), ale aj na chemikálie, ktoré spĺňajú podmienky na oznámenie PIC (t. j. chemikálie uvedené v časti 2 prílohy I).

Výslovný súhlas sa musí požadovať a prijímať prostredníctvom PNO vývozcu a PNO alebo iného príslušného orgánu v dovážajúcej krajine. Vývozca alebo dovozca by podľa odporúčaní nemal priamo kontaktovať tieto orgány až dovtedy, kým sa s ním formálne neskontaktuje PNO vývozcu. Informácie o poverených národných orgánoch a (pre strany, ktoré nie sú zmluvnými stranami) ostatných príslušných orgánoch sú k dispozícii na webovej stránke EDEXIM-u na adrese http://edexim.jrc.ec.europa.eu. V prípade problémov s identifikáciou príslušných orgánov v dovážajúcej krajine alebo so získaním odpovede môže pomoc poskytnúť Komisia. PNO vyvážajúceho členského štátu by mal Komisiu informovať o aktualizovaných informáciách o poverených národných orgánoch, ktoré získal od tretích strán.

Ak Komisia alebo PNO vývozcu nedostane do 30 dní od podania žiadosti žiadnu odpoveď, Komisia zašle PNO dovozcu upomienku. Ak odpoveď nepríde ani do ďalších 30 dní, Komisia môže prípadne zaslať ďalšie upomienky. Príloha 4: diagram pracovných tokov 2 znázorňuje tento postup.

Odporúča sa, aby sa výslovný súhlas požadoval v čo možno najväčšom predstihu pred vývozom. Prostriedkom na poskytnutie potrebných informácií, ktoré majú dovážajúcej krajine umožniť prijať rozhodnutie, by mohla byť kópia návrhu oznámenia o vývoze (k dispozícii v rámci EDEXIM-u). S cieľom uľahčiť postup PNO alebo iného príslušného orgánu v dovážajúcej krajine by bolo užitočné, ak by vývozcovia predkladali PNO vývozcu kópie akýchkoľvek registrácií alebo autorizácií, ktoré pre chemikáliu vydala dovážajúca krajina. PNO vývozcu by potom takúto dokumentáciu mohol pripojiť k žiadosti o súhlas.

Výslovný súhlas môže mať niekoľko foriem. Môže mať napríklad formu oficiálneho rozhodnutia o dovoze zaslaného prostredníctvom sekretariátu, ktoré obsahuje jasný súhlas dovážajúcej krajiny s dovozom (v prípade chemikálie podliehajúcej postupu PIC), alebo potvrdzujúceho emailu alebo listu od príslušných orgánov dovážajúcej krajiny. Každému dokumentu, z ktorého sa vychádza pri autorizácii vývozu chemikálie, v ktorej prípade sa vyžaduje výslovný súhlas, treba priradiť jedinečný identifikačný kód (identifikačný kód výslovného súhlasu), pričom sa uloží do databázy EDEXIM.

Keď PNO dostane výslovný súhlas vzťahujúci sa na látku alebo prípravok, vloží ho do EDEXIM-u. Poverené národné orgány môžu potom „existujúci“ výslovný súhlas použiť pri schvaľovaní oznámení o vývoze a Komisia môže takýto súhlas za predpokladu, že v pôvodnej odpovedi, ktorou sa udeľuje výslovný súhlas, sa neuvádzajú žiadne špecifické podmienky, použiť na validáciu identifikačných referenčných čísel v prípade akejkoľvek následnej žiadosti vzťahujúcej sa na danú krajinu. Poverené národné orgány by preto mali overiť v EDEXIM-e, či už existuje uplatniteľná odpoveď, ktorou sa udeľuje výslovný súhlas. Ak áno, nie je potrebné, aby poverené národné orgány opätovne žiadali príslušnú krajinu o výslovný súhlas. Ak súhlas existuje, PNO by mal schváliť oznámenie o vývoze a zaslať ho Komisii bez toho, aby vytvoril novú žiadosť o výslovný súhlas. Komisia v EDEXIM-e skontroluje, či už existuje platný súhlas s vývozom, a ak áno, použije ho na validáciu IRČ.

Výslovný súhlas vzťahujúci sa na chemikáliu zostáva pre následný vývoz ktorýmkoľvek vývozcom z EÚ v platnosti počas obdobia troch kalendárnych rokov, ak nie je v podmienkach daného výslovného súhlasu ustanovené inak. PNO, ktorý dostáva výslovný súhlas, by mal podmienky stanovené dovážajúcimi krajinami oznámiť všetkým vývozcom, a to ich uverejnením v časti „notes“ (poznámky) rozhrania EDEXIM-u pre vývozcov. Na konci tretieho roka PNO vývozcu požiada PNO dovážajúcej zmluvnej strany alebo príslušný orgán inej dovážajúcej krajiny o nový výslovný súhlas, pričom sprostredkovateľom tejto žiadosti bude Komisia. Pokiaľ medzičasom nebola doručená odpoveď na novú žiadosť, vývoz príslušnej chemikálie môže pokračovať počas obdobia 12 mesiacov.

V prípade látok, pre ktoré sa popri predložení oznámenia o vývoze požaduje aj výslovný súhlas (t. j. chemikálie uvedené v časti 2 a určité chemikálie uvedené v časti 3, pri ktorých neexistuje rozhodnutie o dovoze), môže byť platnosť výslovného súhlasu rozdielna a vo väčšine prípadov sa bude líšiť od platnosti IRČ. Štandardným postupom je, že výslovný súhlas zostáva v platnosti do konca tretieho roka po roku, v ktorom sa získal. IRČ však zostane v platnosti len do 31. decembra roka, na ktorý sa podalo oznámenie, a potom sa deaktivuje. V tomto prípade je počas nasledujúceho roka potrebné podať nové oznámenie o vývoze a Komisia vydá nové IRČ, ktoré sa aktivuje ihneď po spracovaní oznámenia o vývoze za predpokladu, že sa splnia všetky podmienky. Až do uplynutia platnosti výslovného súhlasu na konci tretieho roka po roku, v ktorom sa získal, nebude potrebné žiadať o nový súhlas.

V nariadení sa ustanovujú dve možné výnimky z požiadavky získať výslovný súhlas pred vývozom chemikálií, ktoré podliehajú postupu PIC alebo ktoré spĺňajú podmienky na oznámenie PIC. Po prvé, v prípade chemikálie, ktorá spĺňa podmienky na oznámenie PIC (chemikálie uvedené v časti 2 prílohy I) a ktorá sa má vyvážať do krajín OECD (15), sa od požiadavky môže upustiť na základe posúdenia jednotlivých prípadov. Rozhodnutie upustiť od požiadavky má prijať PNO vývozcu na základe konzultácie s Komisiou, pričom rozhodnutie bude vychádzať zo skutočnosti, že na chemikáliu sa v danej krajine OECD v čase dovozu vzťahuje licencia, registrácia alebo autorizácia. Príloha 4: diagram pracovných tokov 3 znázorňuje tento postup.

Po druhé, od požiadavky získať súhlas sa so zreteľom na konkrétny prípad môže upustiť podľa článku 13 ods. 7 vtedy, keď napriek všetkému primeranému úsiliu nebola odpoveď na žiadosť o výslovný súhlas vzťahujúci sa na chemikáliu, ktorá buď podlieha postupu PIC, alebo spĺňa podmienky na oznámenie PIC (chemikálie uvedené v časti 2 alebo časti 3 prílohy I), doručená do 60 dní. Rozhodnutie upustiť od požiadavky získať súhlas prijme PNO vývozcu na základe konzultácie s Komisiou, pričom rozhodnutie musí vychádzať z dôkazov o tom, že na chemikáliu sa v danej krajine vzťahuje licencia, registrácia alebo autorizácia, ktoré poskytli oficiálne zdroje vyvážajúcej zmluvnej strany alebo inej krajiny. Pri rozhodovaní o vývoze chemikálií uvedených v časti 3 prílohy I sa v rámci rozhodnutia musia takisto zohľadniť možné vplyvy na ľudské zdravie alebo životné prostredie na území dovážajúcej zmluvnej strany alebo inej krajiny. Takéto oslobodenia sa môžu udeliť maximálne na 12 mesiacov, po uplynutí ktorých je opäť potrebný výslovný súhlas, pokiaľ medzičasom nebola doručená odpoveď na pôvodnú žiadosť o výslovný súhlas. Vývozca bude v prípade nedoručenia odpovede na žiadosť o výslovný súhlas po uplynutí maximálneho obdobia 12 mesiacov prostredníctvom PNO vývozcu opäť žiadať o výslovný súhlas, čo znamená, že uvedený postup začne opäť od začiatku.

Poverené národné orgány sa s cieľom zvýšiť pravdepodobnosť získania odpovede na žiadosť o výslovný súhlas vyzývajú, aby v čo možno najväčšom rozsahu používali režim úradných jazykov OSN a žiadali o výslovný súhlas v ktoromkoľvek z týchto jazykov, ktorého použitie je v prípade dovážajúcej krajiny najrelevantnejšie. Poverené národné orgány môžu nájsť vzory žiadostí o výslovný súhlas a formulárov na odpoveď v najrozšírenejších jazykoch: angličtine (EN), francúzštine (FR) a španielčine (ES) v časti „Explicit Consent“ (výslovný súhlas) na webovej stránke EDEXIM-u na adrese http://edexim.jrc.ec.europa.eu.

Poverené národné orgány vývozcov poskytnú podrobné informácie o chemikáliách, v ktorých prípade sa žiadalo o výslovný súhlas, získali odpovede a udelili oslobodenia, a ktoré sa budú uchovávať v databáze EDEXIM. Každý dokument použitý ako dôkaz (rozhodnutie prijaté dovážajúcou krajinou alebo alternatívny dôkaz, ktorý sa používa na účely oslobodenia) je možné v rámci databázy EDEXIM identifikovať na základe priradeného jedinečného identifikačného kódu (identifikačný kód výslovného súhlasu). Všetky žiadosti o výslovný súhlas sa spolu s príslušnými informáciami (vrátane informácií o ich stave) uvádzajú v databáze EDEXIM, v ktorej si ich poverené národné orgány iných členských štátov môžu prehliadať. Informácie, ktoré nemajú dôverný charakter, Komisia verejne sprístupní na internete.

Malo by sa poznamenať, že povinnosť získať výslovný súhlas sa vzťahuje aj na vývoz prípravkov [t. j. zmesí podľa nariadenia (ES) č. 1272/2008], ktoré obsahujú látky uvedené v prílohe I časti 2 alebo časti 3 v koncentráciách, ktoré by mohli odôvodniť povinné označovanie podľa smernice 1999/45/ES (16). To znamená, že pre každý prípravok sa musí žiadať o samostatný výslovný súhlas a pre každý prípravok sa následne vydáva samostatné IRČ výslovného súhlasu. Žiadosť o výslovný súhlas obsahuje s cieľom uľahčiť vykonávanie tohto ustanovenia rôzne otázky, ktoré má zodpovedať PNO v dovážajúcej krajine. Jednou z týchto otázok je: „- súhlasíte s dovozom iných prípravkov, ktoré obsahujú rovnakú látku uvedenú v prílohe I?“ Odpoveďou dovážajúcich poverených národných orgánov na túto otázku je vo väčšine prípadov „nie“, v dôsledku čoho potom treba samostatne žiadať o výslovný súhlas vzťahujúci sa na akýkoľvek iný prípravok, zatiaľ čo v prípade kladnej odpovede by poverené národné orgány a Komisia mohli priamo schváliť vývozné zásielky iných prípravkov obsahujúcich danú látku.

Keďže prípravok pozostáva z viac ako jednej látky, je potrebné pre každú látku skontrolovať, či existuje povinnosť získať výslovný súhlas. Ak sa táto povinnosť vzťahuje aspoň na jednu látku, musí sa predložiť žiadosť o výslovný súhlas. Dovážajúca krajina môže poskytnúť bližšie neurčenú odpoveď, že dovoz registrovaných chemikálií je povolený. Ak sa látka A, ktorá tvorí súčasť prípravku AB, uvádza v zozname v prílohe I k nariadeniu (ES) č. 689/2008 a je zaregistrovaná v dovážajúcej krajine, vývoz sa môže uskutočniť aj vtedy, ak látka B nie je zaregistrovaná, a to za predpokladu, že sa neuvádza v zozname v prílohe I. Potreba žiadať o výslovný súhlas vznikla v dôsledku použitia látky A, nie látky B.

Okrem týchto povinností existujú aj požiadavky týkajúce sa kvality vyvážaných produktov. Vývozca musí zaistiť, aby sa vyvážané produkty nevyvážali neskôr ako šesť mesiacov pred dátumom ich spotreby, pokiaľ takýto dátum existuje alebo sa dá odvodiť od dátumu výroby, pokiaľ to neznemožňujú vnútorné vlastnosti chemikálie. V prípade pesticídov musí byť veľkosť a balenie prepraviek optimalizované s cieľom minimalizovať riziká vytvárania starých zásob a etiketa musí obsahovať špecifické informácie o podmienkach skladovania a stabilite v podnebných podmienkach dovážajúcej krajiny. Vyvážaný pesticíd musí byť takisto v súlade so špecifikáciami týkajúcimi sa čistoty stanovenými v právnych predpisoch EÚ.

3.14. Článok 14: VÝVOZ VYBRANÝCH CHEMIKÁLIÍ A VÝROBKOV, KTORÉ OBSAHUJÚ CHEMIKÁLIE

Požiadavky týkajúce sa oznámenia o vývoze stanovené v článku 7 sa vzťahujú aj na vývoz výrobkov (17), ktoré obsahujú určité chemikálie. Vzťahujú sa len na výrobky, ktoré obsahujú chemikálie v nezreagovanej forme (t.j. chemikálie, v ktorých prípade existuje riziko, že by mohli preniknúť do prostredia): chemikálie podliehajúce postupu PIC, chemikálie, ktorých používanie sa v právnych predpisoch EÚ zakazuje alebo prísne obmedzuje, ak sa obmedzuje ich používanie v danom konkrétnom výrobku, alebo prípravky, ktoré obsahujú takéto látky v koncentrácii, ktorá by mohla odôvodniť povinné označovanie podľa smernice 1999/45/ES alebo nariadenia (ES) č. 1272/2008 (18).

Nepovoľuje sa ani vývoz určitých chemikálií a výrobkov uvedených v prílohe V k nariadeniu, ktorých používanie je v Európskej únii úplne zakázané. Príloha V obsahuje v súčasnosti mydlá s obsahom ortuti a 10 chemikálií alebo skupín chemikálií, ktoré sú v zozname Štokholmského dohovoru o perzistentných organických látkach (POP) v súlade s ustanoveniami uvedenými v dohovore, pričom uvedená príloha je zahrnutá do prílohy 3 k tejto príručke. Ďalšie rozhodnutia prijaté v rámci Štokholmského dohovoru by mohli viesť k zaradeniu ďalších chemikálií a výrobkov do zoznamu uvedeného v prílohe V.

3.15. Článok 15: INFORMÁCIE O TRANZITE

V prípade, ak zmluvná strana dohovoru požaduje informácie o tranzite chemikálie podliehajúcej postupu PIC, musí vývozca poskytnúť svojmu PNO informácie stanovené v prílohe VI k nariadeniu (ES) č. 689/2008 pokiaľ možno 30 dní pred tým, ako sa má uskutočniť prvý tranzit, a najmenej 8 dní pred každým ďalším tranzitom. PNO pošle informácie spolu so všetkými dostupnými doplňujúcimi informáciami Komisii, ktorá ich pošle PNO žiadajúcej dovážajúcej zmluvnej strany najneskôr 15 dní pred prvým tranzitom a pred každým ďalším tranzitom. Žiadna zmluvná strana dohovoru zatiaľ nenaznačila, že vyžaduje takéto informácie.

3.16. Článok 16: SPRIEVODNÉ INFORMÁCIE K CHEMIKÁLIÁM URČENÝM NA VÝVOZ

Vývozcovia všetkých nebezpečných chemikálií vymedzených v právnych predpisoch EÚ musia baliť a označovať svoje produkty rovnakým spôsobom, ako keby boli uvádzané na trh v Európskej únii, pokiaľ nemá dovážajúca krajina svoje vlastné špecifické požiadavky, a musia zohľadniť aj príslušné medzinárodné normy.

Príslušné pravidlá EÚ sa stanovujú v týchto právnych aktoch:

— smernica Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (19),

— smernica Európskeho parlamentu a Rady 1999/45/ES z 31. mája 1999 o aproximácii zákonov, iných právnych predpisov a správnych opatrení členských štátov o klasifikácii, balení a označovaní nebezpečných prípravkov (20),

— smernica Rady 91/414/EHS z 15. júla 1991 o uvádzaní prípravkov na ochranu rastlín na trh (21),

— smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (22),

— nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (23).

Na etikete by sa okrem iného mali uvádzať tieto informácie:

— obchodný názov alebo označenie prípravku,

— názov, úplná adresa a telefónne číslo osoby so sídlom v Únii, ktorá je zodpovedná za uvedenie prípravku na trh, či je to výrobca, dovozca alebo distributér,

— štandardný symbol nebezpečenstva (alebo piktogram) alebo vhodná kombinácia symbolov a označenia(-í) nebezpečenstva,

— štandardné „R-vety“ (alebo výstražné upozornenia) opisujúce osobitné riziká, ktoré vznikajú z nebezpečenstva spojeného s používaním látky,

— štandardné „S-vety“ (alebo bezpečnostné upozornenia) opisujúce bezpečnostné požiadavky a postupy v prípade mimoriadnych udalostí, ktoré sa týkajú bezpečného používania látky,

— totožnosť látky alebo látok obsiahnutej(-ých) v prípravku (alebo zmesi) podľa medzinárodného systému nomenklatúry.

Malo by sa poznamenať, že uvedený zoznam nie je vyčerpávajúci a že podrobné právne požiadavky sa uvádzajú v článku 10 smernice 1999/45/ES a v článku 17 nariadenia (ES) č. 1272/2008, ktorým sa takisto ustanovujú nové požiadavky vzťahujúce sa na informácie, ktoré sa majú na etikete uviesť. Tieto nové požiadavky sa rovnako ako aj nahradenie symbolov nebezpečenstva a štandardných viet piktogramami nebezpečnosti a výstražnými upozorneniami GHS uplatňujú od 1. decembra 2010 v prípade látok a od 1. júna 2015 v prípade zmesí. V nariadení (ES) č. 1272/2008 sa takisto ustanovuje pojem „zmesi“, ktorý nahrádza pojem „prípravky“.

Štandardné symboly nebezpečenstva používané v Európskej únii:

Uvedené štandardné symboly nebezpečenstva sa nahradia piktogramami nebezpečnosti GHS podľa nariadenia (ES) č. 1272/2008, ktorým sa vykonáva globálny harmonizovaný systém klasifikácie a označovania. Ďalej sa uvádzajú piktogramy nebezpečnosti GHS:

V prílohe V k nariadeniu (ES) č. 1272/2008 sa pre prípad potreby uvádza úplný zoznam piktogramov nebezpečnosti CLP/GHS pre každú triedu a kategóriu nebezpečnosti. K dispozícii je na adrese http://ec.europa.eu/enterprise/sectors/chemicals/documents/classification/index_en.htm.

Podľa nariadenia PIC by informácia na etikete mala obsahovať dátum spotreby (pre rôzne podnebné oblasti, pokiaľ je to potrebné) a prípadne dátum výroby.

Každému dovozcovi sa spolu s chemikáliou musí zaslať aj karta bezpečnostných údajov. Karta bezpečnostných údajov musí spĺňať požiadavky článku 31 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) (24) a požiadavky prílohy II k uvedenému nariadeniu.

Informácie na etikete a v karte bezpečnostných údajov sa v rámci možností uvádzajú v úradných jazykoch alebo v jednom alebo viacerých hlavných jazykoch krajiny určenia alebo oblasti plánovaného použitia (pozri zoznam jazykov uvedený v prílohe 6 k tejto príručke) (25).

3.17. Článok 17: POVINNOSTI ČLENSKÝCH ŠTÁTOV A VÝVOZCOV TÝKAJÚCE SA KONTROLY DOVOZU A VÝVOZU

Členské štáty musia určiť orgány, ako napríklad colné orgány, ktoré budú vykonávať kontrolu dovozu a vývozu chemikálií uvedených v prílohe I. Tieto orgány a Komisia koordinujú svoju činnosť v oblasti presadzovania vo vzťahu k vývozcom a členské štáty majú povinnosť podávať pravidelné správy o tejto činnosti. Malo by sa poznamenať, že obmedzenia dovozu sú dôsledkom príslušných právnych predpisov EÚ, napr. nariadenia (ES) č. 1907/2006 (REACH), smernice 91/414/EHS alebo smernice 98/8/ES (podrobnosti nájdete v usmerneniach k článku 12).

Vývozcovia majú povinnosť zahrnúť príslušné identifikačné referenčné číslo (IRČ) do svojich colných vyhlásení vzťahujúcich sa na oznámenia o vývoze, rozhodnutia o dovoze a doručené výslovné súhlasy, ako aj oslobodenia týkajúce sa vývozu chemikálií uvedených v zozname. Táto informácia by sa mala uviesť buď v kolónke 44 jednotných administratívnych dokladov (JAD) alebo v rámci príslušného dátového prvku v elektronickom vývoznom vyhlásení vyplnenom podľa nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (26).

Treba poznamenať, že Y915 je kód TARIC, ktorým sa označuje požiadavka uviesť IRČ. Ak sa v kolónke 44 JAD uvádza kód Y915, malo by sa pri ňom uviesť aj IRČ. Kolónka 44 by teda mala obsahovať Y915 a IRČ. Ďalej sa uvádzajú iné súvisiace opatrenia TARIC, ktoré sa vzťahujú na nariadenie PIC:

— Y916 – toto opatrenie znamená, že vyvážaná chemikália nepodlieha ustanoveniam prílohy I k nariadeniu (ES) č. 689/2008 (vzťahujúcim sa na obmedzenia vývozu). Neuplatňuje sa žiadne obmedzenie.

— Y917 – toto opatrenie znamená, že vyvážaná chemikália nepodlieha ustanoveniam prílohy V k nariadeniu (ES) č. 689/2008 (vzťahujúcim sa na zákazy vývozu určitých chemikálií). Neuplatňuje sa žiadny zákaz.

— Y919 – toto opatrenie znamená, že vyvážaná chemikália podlieha ustanoveniam článku 2 ods. 2 písm. i) nariadenia (ES) č. 689/2008, ktorým sa na vývoz udeľuje výnimka zo všetkých ustanovení pod podmienkou, že chemikália sa vyváža na účely výskumu alebo analýzy v množstvách nepresahujúcich 10 kg.

V prípade Y919 by sa malo uviesť „osobitné IRČ“ (pozri ďalej).

Ak sa v kolónke 44 uvádza IRČ, colné orgány by mali nahliadnuť do rozhrania EDEXIM-u pre colné orgány a skontrolovať stav vývozu. Ak je IRČ pre príslušný vývoz aktívne, vývoz by sa mal colne odbaviť podľa bežného postupu. Ak colníci zistia akýkoľvek problém vzťahujúci sa na kód TARIC alebo IRČ uvedené v kolónke 44, vykonanie vývozu by sa nemalo povoliť a vývozca musí chemikálie stiahnuť späť.

Osobitný administratívny postup známy ako „žiadosť o osobitné IRČ“, ktorý sa zriadil s cieľom uľahčiť určité druhy vývozu, sa používa aj v prípade druhov vývozu, na ktoré sa vzťahuje výnimka ustanovená v článku 2 ods. 2 písm. i), t. j. vývoz látok uvedených v prílohe I alebo prílohe V na účely výskumu a analýzy v množstvách nepresahujúcich 10 kg. V rámci postupu „žiadosť o osobitné IRČ“ vývozca najskôr skontroluje, či sa na vývoz uplatňuje článok 2 ods. 2 písm. i). Ak áno, vývozca požiada vyvážajúci PNO o osobitné IRČ. Ak sa uplatňuje článok 2 ods. 2 písm. i), vyvážajúci PNO schváli žiadosť a aktivuje IRČ, ktoré by mal vývozca použiť v colnom vyhlásení. Príloha 4: diagram pracovných tokov 4 znázorňuje tento postup.

3.18. Článok 18: SANKCIE

Členské štáty musia zaistiť správne vykonávanie nariadenia a zaviesť systém sankcií pre prípady nedodržania nariadenia, ktoré budú účinné, primerané a odrádzajúce. Informácie týkajúce sa sankcií sa musia poskytnúť na požiadanie.

3.19. Článok 19: VÝMENA INFORMÁCIÍ

Komisia a členské štáty majú uľahčovať poskytovanie informácií o chemikáliách podliehajúcich nariadeniu iným krajinám. V nariadení sa uznáva potreba zabezpečenia určitej ochrany dôverných informácií. Za dôverné informácie však nemožno považovať tieto informácie:

— informácie špecifikované v prílohe II (požiadavky na informácie súvisiace s oznámením o vývoze) a v prílohe IV (požiadavky na informácie súvisiace s oznámením PIC),

— informácie obsiahnuté v karte bezpečnostných údajov,

— dátum spotreby chemikálie,

— dátum výroby chemikálie,

— informácie o bezpečnostných opatreniach vrátane klasifikácie nebezpečnosti, povahy rizika a príslušných pokynov týkajúcich sa bezpečnosti,

— zhrnutie výsledkov toxikologických a ekotoxikologických testov,

— informácie o zaobchádzaní s obalom po vyprázdnení chemikálie.

3.20. Článok 20: TECHNICKÁ POMOC

Komisia a členské štáty majú spolupracovať pri podporovaní technickej pomoci, najmä s cieľom umožniť rozvojovým krajinám a krajinám s ekonomikou v procese transformácie vykonávať dohovor.

3.21. Článok 21: MONITOROVANIE A PODÁVANIE SPRÁV

Článok 21 je štandardným článkom právnych predpisov EÚ, ktorým sa ustanovujú požiadavky na monitorovanie fungovania a vykonávania nariadenia a na podávanie príslušných správ.

Členské štáty aj Komisia budú monitorovať vývoj súvisiaci s nariadením. Členské štáty musia Komisii pravidelne zasielať informácie o vykonávaní rôznych postupov a Komisia musí pravidelne podávať správy o celkovom fungovaní nariadenia Európskemu parlamentu a Rade. Aj v tejto súvislosti sa uplatňujú ustanovenia na ochranu dôverných obchodných informácií.

3.22. Článok 22: AKTUALIZÁCIA PRÍLOH

O aktualizácii príloh sa rozhodne na základe postupu regulačného výboru s kontrolou, v ktorého rámci musia návrhy Komisie predtým, ako sa predložia na kontrolu Rade a Európskemu parlamentu, prejsť výborom pozostávajúcim zo zástupcov členských štátov. Zo záporného stanoviska by Komisii vyplynula povinnosť predložiť výboru buď zmenený a doplnený návrh opatrenia, alebo návrh právneho predpisu, ktorý by sa musel prijať spolurozhodovacím postupom.

Príloha I bude predmetom preskúmania minimálne raz ročne. Dôsledkom zaradenia nových chemikálií do rôznych častí prílohy I budú v jednotlivých prípadoch požiadavky na oznámenie o vývoze, predkladanie oznámení PIC, požiadavky na výslovný súhlas s vývozom a povinnosť dodržiavať rozhodnutia iných krajín o dovoze chemikálií, ktoré podliehajú postupu PIC.

Tieto opatrenia na aktualizáciu príloh sa musia prijať rovnakým postupom:

— zaradenie chemikálie, na ktorú sa vzťahuje nariadenie Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach (27), do časti 1 prílohy V,

— zmena a doplnenie prílohy I vrátane úprav už existujúcich údajov,

— zaradenie chemikálie, ktorá už podlieha zákazu vývozu na úrovni EÚ, do časti 2 prílohy V,

— zmena a doplnenie príloh II, III, IV a VI a

— opatrenia na úpravu už existujúcich údajov v prílohe V.

Zaradenie látok alebo výrobkov, ktorých vývoz ešte nie je zakázaný, do časti 2 prílohy V (čo znamená zákaz vývozu) si bude vyžadovať, aby Európsky parlament a Rada rozhodli o príslušnom návrhu Komisie spolurozhodovacím postupom.

3.23. Článok 23: TECHNICKÉ USMERNENIA

Komisia s cieľom pomôcť pri vykonávaní nariadenia vypracuje technické usmernenia, ktorých príkladom je táto príručka. Všetky usmernenia budú sprístupnené v rámci EDEXIM-u.

3.24. Článok 24: VÝBOR

Komisii pomáha výbor zriadený podľa článku 133 nariadenia (ES) č. 1907/2006. Jeho hlavnými úlohami sú hlasovanie o navrhnutých rozhodnutiach EÚ o dovoze (článok 12) a o navrhnutých zmenách a doplneniach príloh k nariadeniu (článok 22).

4. EURÓPSKA DATABÁZA VÝVOZU A DOVOZU NEBEZPEČNÝCH CHEMIKÁLIÍ

Mnohé úlohy týkajúce sa každodenného vykonávania nariadenia (ES) č. 689/2008 sa vykonávajú prostredníctvom Európskej databázy vývozu a dovozu nebezpečných chemikálií (EDEXIM), ktorá predstavuje dôležitý nástroj na spracovanie a riadenie právnych požiadaviek, ako aj na výmenu informácií. Tento nástroj používajú európske zainteresované strany, ktoré sa podieľajú na príslušných činnostiach. Zainteresované strany z tretích krajín môžu EDEXIM popritom využívať ako zdroj informácií v tejto súvislosti.

EDEXIM sa z dôvodu rastúceho počtu oznámení, ktoré je potrebné spracovať, a z dôvodu rastúceho dopytu po doplnkových funkciách na uľahčenie každodennej práce zainteresovaných strán, neustále aktualizuje. Databáza má v súčasnosti päť rozhraní:

— rozhranie, ktoré je k dispozícii širokej verejnosti a v ktorého rámci sa poskytujú informácie, ktoré nemajú dôverný charakter,

— rozhranie pre PNO, ktoré používajú členské štáty na riadenie vykonávania nariadenia (ES) č. 689/2008, a najmä oznámení o vývoze (článok 7) a žiadostí o výslovný súhlas (článok 13),

— rozhranie pre vývozcov, ktoré používajú vývozcovia z EÚ na oznamovanie (a následné sledovanie) plánovaného vývozu a na poskytovanie potrebných informácií v súlade s právnymi požiadavkami nariadenia (ES) č. 689/2008, čím sa urýchľujú postupy,

— rozhranie pre colné orgány, ktorého úlohou je pomáhať colným orgánom kontrolovať obchod s nebezpečnými chemikáliami,

— administratívne rozhranie (používané Komisiou) na spracovanie a uchovávanie oznámení o dovoze a vývoze, ako aj na vykonávanie základnej údržby webovej lokality.

Hlavným účelom databázy EDEXIM je slúžiť ako platforma na spracovanie právnych požiadaviek a poskytovať používateľom informácie o vykonávaní nariadenia (ES) č. 689/2008 v Európskej únii, ktoré sa týkajú:

— oznámení o vývoze chemikálií uvedených v prílohe I k nariadeniu,

— rozhodnutí o dovoze chemikálií uvedených v časti 2 alebo časti 3 prílohy I k nariadeniu, ktoré krajiny prijali na základe žiadosti, a

— rozhodnutí o dovoze chemikálií uvedených v časti 3 prílohy I k nariadeniu, ktoré prijali krajiny zúčastňujúce sa na medzinárodnom postupe PIC podľa Rotterdamského dohovoru.

Rozhranie pre vývozcov umožňuje vývozcom, aby priamo a online oznámili svojim povereným národným orgánom plánovaný vývoz chemikálií uvedených v prílohe I. Keď vývozca vytvorí a uloží oznámenie o vývoze, vývozu sa pridelí neaktívne identifikačné referenčné číslo (IRČ) vývozu. Potom, ako vývozca predloží oznámenie o vývoze, PNO ho bez zbytočného odkladu spracuje, a ak je úplné a správe, postúpi ho Komisii. Prostredníctvom EDEXIM-u sa vývozcovi oznámi skutočnosť, že PNO predložil oznámenie Komisii. Tým, že vývozca do kolónky „Search Activation Status by RIN“ (vyhľadaj status aktivácie podľa IRČ) zadá príslušné IRČ, môže sledovať stav spracovania svojho oznámenia. Vývozcovi sa prostredníctvom EDEXIM-u takisto oznámi konečné schválenie oznámenia vrátane obdobia jeho platnosti. V prípade látok, pri ktorých sa nevyžaduje výslovný súhlas, bude IRČ aktívne (t. j. vývoz bude povolený) od dátumu vývozu, ktorý uviedol vývozca, alebo od čo možno najskoršieho dátumu v súlade s lehotami stanovenými v nariadení. V prípade vývozu, pri ktorom sa vyžaduje výslovný súhlas, sa IRČ aktivuje len vtedy, ak sa splnia príslušné podmienky.

V rámci systému EDEXIM sa každému výslovnému súhlasu takisto priraďuje interné identifikačné číslo, t. j. identifikačné referenčné číslo výslovného súhlasu (alebo v skratke identifikačný kód výslovného súhlasu), s ktorým sa oznámenie spája počas spracovania. Keď PNO pridá do EDEXIM-u výslovný súhlas, EDEXIM o tom informuje Komisiu, aby ho táto mohla spracovať. Poverené národné orgány a Komisia majú prístup k zoznamu výslovných súhlasov.

Ak výslovný súhlas neexistuje, EDEXIM oznámi vývozcovi, že vývoz nie je povolený.

V rámci rozhrania EDEXIM-u určeného širokej verejnosti sa poskytujú napr. tieto funkcie: overenie existencie oznámení o vývoze pre prvý vývoz určitých nebezpečných chemikálií do krajiny určenia v danom roku, informácie o požiadavkách týkajúcich sa klasifikácie a označovania nebezpečných chemikálií, na ktoré sa vzťahujú ustanovenia nariadenia, a prípravkov, v ktorých sú takéto chemikálie obsiahnuté, informácie o rozhodnutiach tretích krajín o dovoze chemikálií uvedených v časti 2 alebo časti 3 prílohy I k nariadeniu (ES) č. 689/2008 a štatistické údaje o zaregistrovaných oznámeniach o vývoze z Európskej únie.

EDEXIM v úsilí uľahčiť vývozcom postupy pracuje na základe jediného identifikačného referenčného čísla, ktoré sa získava buď predložením oznámenia, alebo predložením žiadosti o osobitné IRČ. Predloženie oznámenia je povinné pre chemikálie uvedené v časti 1 a časti 2 prílohy I a pre chemikálie uvedené v časti 3 prílohy I, pri ktorých neexistuje rozhodnutie o dovoze. V prípade chemikálií uvedených v časti 3 prílohy I, pri ktorých sa v obežníku PIC uverejní rozhodnutie, v ktorom sa vyjadruje súhlas s dovozom danej chemikálie, sa plánuje umožnenie výberu z dvoch variantov, ako získať IRČ, ktoré sa musí uviesť v colnom vyhlásení: 1) prostredníctvom EDEXIM-u predložiť žiadosť o osobitné IRČ alebo 2) nazrieť do databázy rozhodnutí o dovoze v rámci EDEXIM-u. Keďže databáza rozhodnutí o dovoze v súčasnosti ešte nie je k dispozícii, vývozcovia by mali zatiaľ používať prvý variant. Žiadosť o osobitné IRČ by sa mala takisto podať v prípade každého dovozu, na ktorý sa vzťahuje výnimka ustanovená v článku 2 ods. 2 písm. i), t. j. pokiaľ ide o látky uvedené v prílohe I alebo prílohe V na účely výskumu a analýzy v množstvách nepresahujúcich 10 kg.

Používanie identifikačných referenčných čísiel a súvisiaca terminológia sa z praktických dôvodov odlišuje od nariadenia (ES) č. 689/2008. Bližšie informácie nájdete tu:

Identifikačné referenčné číslo vývozu, ktoré sa uvádza v nariadení, zodpovedá identifikačnému referenčnému číslu získanému predložením oznámenia o vývoze.

Identifikačné referenčné číslo výslovného súhlasu, ktoré sa uvádza v nariadení, zodpovedá identifikačnému kódu výslovného súhlasu, ktorý sa v rámci EDEXIM-u používa na identifikáciu každého výslovného súhlasu a oslobodenia od povinnosti získať takýto súhlas. Toto číslo nie je potrebné uvádzať v colnom vyhlásení, keďže príslušný výslovný súhlas sa prikladá k oznámeniu o vývoze a je možné ho identifikovať prostredníctvom IRČ.

Identifikačné referenčné číslo rozhodnutia o dovoze je IRČ, ktoré sa získalo buď prostredníctvom žiadosti o osobitné IRČ v prípade chemikálií uvedených v časti 3 prílohy I, pri ktorých sa rozhodnutie, ktorým sa vyjadruje súhlas s dovozom, uverejnilo v obežníku PIC, alebo prostredníctvom nazretia do databázy rozhodnutí o dovoze v rámci EDEXIM-u (treba poznamenať, že uvedená databáza rozhodnutí o dovoze ešte nie je k dispozícii).

5. PRÍKLADY

S pomocou týchto príkladov sa znázorňujú kroky, ktoré majú vývozcovia podniknúť v niektorých možných situáciách. Vychádza sa pri nich z predpokladu, že vývozca používa na podanie oznámenia o vývoze EDEXIM, keďže takýto postup už predstavuje bežnú prax. V príklade 1 sa znázorňuje niekoľko požiadaviek týkajúcich sa informácií, ktoré sa majú poskytnúť v colných vyhláseniach a povereným národným orgánom, ako aj povinnosti vzťahujúce sa na balenie a označovanie, ktoré je potrebné dodržiavať vždy, keď sa vyvážajú chemikálie uvedené v prílohe I. Podrobnosti týkajúce sa týchto požiadaviek sa s cieľom vyhnúť sa zbytočnému opakovaniu po príklade 1 už neuvádzajú v plnom znení, ale sa na ne len odkazuje.

Najskôr sa vývozcovi chemikálie uvedenej v prílohe I pridelí v rámci EDEXIM-u identifikačné referenčné číslo (IRČ) a vývozca musí toto číslo uviesť vo svojom colnom vyhlásení. Ďalej musí vývozca počas prvého štvrťroka nasledujúceho roka nahlásiť svojmu PNO množstvá chemikálií, t. j. chemikálií uvedených v prílohe I, určitých prípravkov, ktoré obsahujú látky uvedené v prílohe I, a určitých výrobkov, ktoré obsahujú látky uvedené v časti 2 alebo časti 3 prílohy I, ktoré vyvážajúca spoločnosť zaslala podľa nariadenia č. 689/2008, a názvy a adresy každého dovozcu, ktorému sa zásielka expedovala.

Napokon musia vývozcovia všetkých nebezpečných chemikálií vymedzených právnymi predpismi EÚ zabaliť a označiť svoje produkty v súlade s právnymi predpismi EÚ. Popritom sa každému dovozcovi musí zaslať karta bezpečnostných údajov, v ktorej sa všetky informácie pokiaľ možno uvádzajú v úradnom jazyku používanom v dovážajúcej krajine a v angličtine.

Príklad 1

Výrobca v jednom z členských štátov EÚ plánuje po prvýkrát vyviezť hexachlóretán do krajiny A. Hexachlóretán sa uvádza v časti 1 prílohy I k nariadeniu, keďže jeho použitie na priemyselné účely je prísne obmedzené. Je zrejmé, že chemikália sa z EÚ do krajiny A predtým nevyvážala.

— Vývozca musí svojmu poverenému národnému orgánu (PNO) prostredníctvom EDEXIM-u predložiť oznámenie o vývoze s informáciami podľa prílohy II k nariadeniu najmenej 30 dní pred vývozom. V rámci EDEXIM-u sa oznámeniu o vývoze priradí neaktívne identifikačné referenčné číslo (IRČ).

— Potom, ako poverený národný orgán skonštatuje, že oznámenie o vývoze je úplné, bezodkladne ho pošle Komisii. Potom, ako Komisia overí, že na daný kalendárny rok sa ešte nepodalo oznámenie EÚ o vývoze, oznámenie o vývoze zašle krajine A. Ak sa na daný rok oznámenie o vývoze už podalo, uchováva sa v EDEXIM-e bez toho, aby sa zaslalo.

— Prostredníctvom EDEXIM-u sa vývozca informuje o tom, že oznámenie o vývoze sa spracovalo a že IRČ bude aktivované (t. j. že vývoz sa môže uskutočniť) od očakávaného dátumu vývozu, ktorý sa uviedol na oznámení o vývoze. IRČ sa musí uviesť v colnom vyhlásení.

— Chemikália sa musí zabaliť a označiť rovnako ako v EÚ, s výnimkou prípadov, keď dovážajúca krajina vyžaduje inak. Vývozca pošle dovozcovi kartu bezpečnostných údajov.

— Etiketa a karta bezpečnostných údajov by mali byť vytlačené v angličtine a úradnom jazyku, ktorý sa používa v krajine A (ďalšie usmernenia týkajúce sa jazykov pozri v prílohe 6).

— Na etikete sa prípadne uvedie dátum spotreby a dátum výroby a mali by sa na nej nachádzať aj špecifické informácie o podmienkach skladovania a stabilite v podnebných podmienkach krajiny A. Chemikália by sa nemala vyvážať neskôr ako šesť mesiacov pred dátumom spotreby.

— Veľkosť a balenie prepraviek s pesticídmi by sa okrem toho mali optimalizovať, aby sa minimalizovali riziká vytvárania starých zásob.

— Výrobca z EÚ počas prvého štvrťroka nasledujúceho roka informuje svoj PNO o množstvách chemikálie, ktoré sa do krajiny A vyviezli počas predchádzajúceho roka.

Príklad 2

Spoločnosť Chemoproducts chce vyviezť chlorid boritý do krajiny B. Chlorid boritý sa neuvádza v prílohe I k nariadeniu, ale v zmysle smernice 67/548/EHS sa klasifikoval ako nebezpečná chemikália a klasifikuje sa ako nebezpečná chemikália v prílohe VI k nariadeniu (ES) č. 1272/2008 (28).

— Vývozca nemusí informovať svoj PNO. Vývoz sa môže uskutočniť bez oznámenia o vývoze alebo súhlasu dovážajúcej krajiny.

— Požiadavky týkajúce sa balenia a označovania vývozných zásielok, dátumu spotreby chemikálií a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 3

Spoločnosť ABC Chemicals plánuje vyviezť chloroform do krajiny C. Chloroform sa uvádza v časti 1 prílohy I k nariadeniu a do krajiny C ho v danom roku vyviezla už iná spoločnosť, ale spoločnosť ABC Chemicals ho nikdy predtým nevyviezla.

— Vývozca musí svojmu poverenému národnému orgánu (PNO) predložiť oznámenie o vývoze s informáciami podľa prílohy II k nariadeniu najmenej 30 dní pred vývozom.

— Vývozca dostane po uložení a predložení oznámenia o vývoze IRČ, ktoré v tejto fáze ešte nie je aktivované.

— Potom, ako PNO potvrdí, že oznámenie o vývoze je úplné a správne, pošle ho Komisii. Komisia oznámenie skontroluje a schváli ho, čím sa pre vývoz aktivuje IRČ, a to od očakávaného dátumu vývozu. Vzhľadom na to, že oznámenie EÚ o vývoze sa na daný rok už podalo, uchováva sa v EDEXIM-e bez toho, aby sa zaslalo dovážajúcej krajine.

— Požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 4

Spoločnosť LongShip plánuje vyvážať polychlórované terfenyly do krajiny D, ktorá je zmluvnou stranou dohovoru. Polychlórované terfenyly podliehajú postupu PIC podľa Rotterdamského dohovoru a uvádzajú sa teda v časti 1 a časti 3 prílohy I k nariadeniu. Krajina D oznámila svoje rozhodnutie o dovoze, ktorým sa udeľuje súhlas s dovozom, v najaktuálnejšom vydaní obežníka PIC.

— Vývozca nemusí predkladať oznámenie o vývoze a vývoz môže uskutočniť za predpokladu, že očakávané použitie v dovážajúcej krajine zodpovedá kategórii, pre ktorú sa látka uviedla v prílohe III k dohovoru.

— Vývozcovi sa odporúča, aby požiadal o osobitné IRČ (buď na svojom PNO, ktorý žiadosť vloží do EDEXIM-u, alebo priamo prostredníctvom EDEXIM-u), a aby toto IRČ uviedol v colnom vyhlásení. Vývozca by mohol alternatívne nazrieť do databázy rozhodnutí o dovoze v rámci EDEXIM-u, aby získal IRČ, ktoré musí uviesť v colnom vyhlásení. Malo by sa poznamenať, že databáza rozhodnutí o dovoze ešte nie je k dispozícii.

— Požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 5

Spoločnosť KillingPest so sídlom v jednom z členských štátov EÚ plánuje doviezť paratión z krajiny E, a to na výrobu pesticídu, a potom vyviezť prípravok do krajiny F. Použitie paratiónu ako pesticídu je v EÚ zakázané (či už ako prípravok na ochranu rastlín, alebo ako biocíd). Látka sa uvádza v časti 1 prílohy I k nariadeniu a takisto v časti 3 (v kategórii pesticídov podlieha postupu PIC). V najaktuálnejšom vydaní obežníka PIC sa rozhodnutie EÚ o dovoze uvádza ako „nesúhlas“ v kategórii použitia ako pesticídu. Rozhodnutím krajiny F o dovoze je „súhlas“.

— Spoločnosť môže doviezť látku na priemyselné spracovanie na účely výroby pesticídu bez ohľadu na rozhodnutie EÚ o dovoze, pretože daný pesticíd sa nebude uvádzať na trh v EÚ.

— Keďže krajina F súhlasila s dovozom, vývoz sa môže uskutočniť. Oznámenie o vývoze nie je potrebné.

— Vývozcovi sa odporúča, aby požiadal o osobitné IRČ (buď na svojom PNO, ktorý žiadosť vloží do EDEXIM-u, alebo priamo prostredníctvom EDEXIM-u), a aby toto IRČ uviedol v colnom vyhlásení. Vývozca by mohol alternatívne nazrieť do databázy rozhodnutí o dovoze v rámci EDEXIM-u, aby získal IRČ, ktoré musí uviesť v colnom vyhlásení. Malo by sa poznamenať, že databáza rozhodnutí o dovoze ešte nie je k dispozícii.

— Požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 6

Vývozca chce po prvýkrát vyviezť chlórdimeform do krajiny G, ktorá je zmluvnou stranou dohovoru. Chlórdimeform sa uvádza v časti 1 a časti 3 prílohy I k nariadeniu, pretože podlieha postupu PIC v kategórii pesticídov. V najaktuálnejšom obežníku PIC sa neuvádza žiadne rozhodnutie krajiny G o dovoze.

— Vývozca musí svojmu poverenému národnému orgánu (PNO) predložiť oznámenie o vývoze s informáciami podľa prílohy II k nariadeniu najmenej 30 dní pred vývozom.

— Vývozca dostane po uložení a predložení oznámenia o vývoze IRČ, ktoré v tejto fáze ešte nie je aktivované.

— Vývoz sa však nemôže začať uskutočňovať, pokiaľ poverený národný orgán v krajine G nedá na dovoz chlórdimeformu výslovný súhlas. Ak PNO vývozcu v databáze EDEXIM zistí, že takýto súhlas ešte neexistuje, bude oň musieť požiadať PNO v krajine G (Komisia je v prípade potreby ochotná pomôcť).

— Ak napriek všetkému primeranému úsiliu nebola odpoveď na žiadosť doručená do 60 dní a ak existujú dokumenty, ktoré dokazujú, že chlórdimeform je registrovaný alebo autorizovaný v krajine G na použitie ako pesticíd, PNO vývozcu môže po konzultácii s Komisiou rozhodnúť, že daný vývoz sa môže uskutočniť. Autorizácia na vývoz sa však môže udeliť len na maximálne 12 mesiacov, po ktorých uplynutí sa od krajiny G bude musieť opäť požadovať výslovný súhlas. Podmienky uvedené v tomto odseku sa uplatňujú aj v prípade príkladu 7, ktorý nasleduje.

— V závislosti od konečného výsledku postupu podania žiadosti o výslovný súhlas sa vývoz môže povoliť a Komisia môže aktivovať IRČ. IRČ zostane v opačnom prípade neaktívne.

— Naďalej sa bude požadovať každoročné oznámenie vývozcu o vývoze, a to aj vtedy, ak sa získal výslovný súhlas, nie však v prípade, ak sa krajina G zriekne svojho práva dostávať takéto oznámenia.

— Ak sa vývoz uskutoční, či už na základe výslovného súhlasu, alebo na základe oslobodenia od požiadavky získať takýto súhlas, požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 7

Spoločnosť Buy and Sell chce po prvýkrát vyviezť pesticíd obsahujúci nitrofén do krajiny H. Nitrofén sa uvádza v časti 1 a časti 2 prílohy I k nariadeniu. Jeho použitie ako prípravku na ochranu rastlín je v EÚ zakázané a sekretariátu PIC sa oznámilo príslušné regulačné opatrenie. Krajina H je zmluvnou stranou dohovoru. Pretože však chemikália nepodlieha postupu PIC, neexistuje pre ňu žiadne rozhodnutie o dovoze.

— Vývozca musí svojmu poverenému národnému orgánu (PNO) predložiť oznámenie o vývoze s informáciami podľa prílohy II k nariadeniu najmenej 30 dní pred vývozom.

— Vývozca dostane po uložení a predložení oznámenia o vývoze IRČ, ktoré v tejto fáze ešte nie je aktivované.

— Rovnako ako tomu bolo v príklade 6, vývoz sa nemôže uskutočniť, pokiaľ PNO v krajine H nedá výslovný súhlas s dovozom nitrofénu. Rozdiel spočíva v tom, že keďže chemikália nepodlieha postupu PIC, rozhodnutie o dovoze sa určite neuverejní v najaktuálnejšom obežníku PIC. Uplatňujú sa rovnaké podmienky ako podmienky uvedené v príklade 6 vrátane požiadavky žiadať o výslovný súhlas, možnosti žiadať o oslobodenie s časovo obmedzenou platnosťou a následnej potreby získať výslovný súhlas.

— V závislosti od konečného výsledku postupu podania žiadosti o výslovný súhlas sa vývoz môže povoliť a Komisia môže aktivovať IRČ. IRČ zostane v opačnom prípade neaktívne.

— Ak sa vývoz uskutoční, požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

— Naďalej sa bude požadovať každoročné oznámenie vývozcu o vývoze, a to aj vtedy, ak sa získal výslovný súhlas, nie však v prípade, ak sa krajina H zriekne svojho práva dostávať takéto oznámenia.

Príklad 8

Spoločnosť Exterminator chce vyviezť dimeténamid do krajiny I, ktorá je členom OECD. Použitie dimeténamidu ako pesticídu je v EÚ zakázané. Uvádza sa v časti 1 a časti 2 prílohy I k nariadeniu, a preto by sa za normálnych okolností vyžadoval výslovný súhlas dovážajúcej krajiny. Keďže chemikália nepodlieha postupu PIC, neexistuje pre ňu žiadne rozhodnutie o dovoze.

— Vývozca musí svojmu poverenému národnému orgánu (PNO) predložiť oznámenie o vývoze s informáciami podľa prílohy II k nariadeniu najmenej 30 dní pred vývozom.

— Vývozca dostane po uložení a predložení oznámenia o vývoze PNO IRČ, ktoré v tejto fáze ešte nie je aktivované.

— Ak sa oznámenie o vývoze považuje za úplné a správne, PNO ho zašle Komisii. Ak sa na daný kalendárny rok ešte nepodalo žiadne oznámenie EÚ o vývoze, Komisia ho zašle krajine I. Ak sa na daný rok oznámenie o vývoze už podalo, uchováva sa v EDEXIM-e bez toho, aby sa zaslalo.

— Dimeténamid sa uvádza v časti 2 prílohy I a vývoz sa teda nemôže uskutočniť bez toho, aby sa požiadalo o výslovný súhlas s dovozom a aby sa takýto súhlas aj získal. Keďže však krajina I je členom OECD, PNO môže zvážiť uplatnenie oslobodenia od tejto povinnosti a môže teda od vývozcu požadovať, aby predložil dokumenty, ktoré by dokazovali, že v prípade látky existuje licencia, registrácia alebo autorizácia. PNO môže za predpokladu predloženia takýchto dôkazov po konzultácii s Komisiou rozhodnúť, že vývoz sa môže uskutočniť bez výslovného súhlasu dovážajúcej krajiny.

— Ak však PNO po konzultácii s Komisiou rozhodne, že výslovný súhlas je potrebný, musí sa od PNO v krajine I získať výslovný súhlas s dovozom, tak ako sa uvádza v príklade 7.

— V závislosti od konečného výsledku postupu podania žiadosti o výslovný súhlas sa vývoz môže povoliť a Komisia môže aktivovať IRČ. IRČ zostane v opačnom prípade neaktívne.

— Požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

— Naďalej sa bude požadovať každoročné oznámenie vývozcu o vývoze, a to aj vtedy, ak by sa získal výslovný súhlas, nie však v prípade, ak sa krajina I zriekne svojho práva dostávať takéto oznámenia.

Príklad 9

Spoločnosť XYZ plánuje vyviezť 1,2-dibrómetán (EDB), ktorý sa má používať na priemyselné účely, do krajiny J. EDB sa uvádza v časti 1 a časti 3 prílohy I k nariadeniu. Jeho použitie na účely ochrany rastlín sa v EÚ zakazuje a uvádza sa v zozname látok podliehajúcich postupu PIC v kategórii pesticídov. V najaktuálnejšom obežníku PIC je rozhodnutím o dovoze v prípade krajiny J „súhlas“ s použitím ako pesticíd.

— Keďže látka podlieha postupu PIC v prípade použitia ako pesticíd, ale nie v prípade priemyselného použitia, krajina J neprijala rozhodnutie, ktorým sa udeľuje súhlas s dovozom EDB na priemyselné účely. Vývozca musí v dôsledku toho predložiť oznámenie o vývoze a musí získať výslovný súhlas s dovozom na priemyselné použitie. Mal by sa pritom dodržiavať rovnaký postup, ako postup uvedený v príkladoch 6 alebo 7.

— Požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 10

Spoločnosť Pest Products plánuje vyviezť fungicídny prípravok s názvom Fungicide X, ktorý obsahuje pentachlórfenol (60 % účinnej látky) do krajiny K. Pentachlórfenol sa uvádza v časti 1 a časti 3 prílohy I k nariadeniu a podlieha postupu PIC v kategórii pesticídov. Krajina K nie je zmluvnou stranou dohovoru, takže v obežníku PIC sa pre ňu neuvádzajú žiadne rozhodnutia o dovoze. Iná spoločnosť z EÚ už v danom roku vyviezla iný prípravok (obsahujúci 30 % pentachlórfenolu) potom, čo prostredníctvom svojho povereného národného orgánu získala výslovný súhlas orgánov krajiny K. Výslovný súhlas sa nevzťahuje na všetky prípravky, ktoré obsahujú pentachlórfenol, ale len na daný konkrétny prípravok.

— Vývozca musí svojmu PNO predložiť oznámenie o vývoze s informáciami podľa prílohy II k nariadeniu najmenej 30 dní pred vývozom. To sa pošle Komisii, ktorá ho predloží ako oznámenie EÚ o vývoze.

— Vývoz sa však nemôže uskutočniť, pokiaľ príslušné orgány v krajine K nedajú ďalší výslovný súhlas vzťahujúci sa na Fungicide X, keďže existujúci výslovný súhlas sa obmedzoval na iný prípravok. Pri získavaní tohto súhlasu by sa malo postupovať rovnako, ako sa uvádza v príklade 6 alebo 7.

— Požiadavky týkajúce sa informácií, ktoré sa majú poskytnúť v colných vyhláseniach a príslušnému PNO, ako aj požiadavky týkajúce sa balenia a označovania vývozných zásielok, dátumu spotreby chemikálií a prepraviek, a ustanovenia o kartách bezpečnostných údajov sa uplatňujú tak, ako sa uviedlo v príklade 1.

Príklad 11

Spoločnosť Laboratory Analysis Products plánuje vyviezť 100 g nitrofénu na účely laboratórnej analýzy do krajiny L. Nitrofén sa uvádza v časti 1 a časti 2 prílohy I k nariadeniu, a preto by sa za normálnych okolností požadoval výslovný súhlas dovážajúcej krajiny. Keďže množstvo nitrofénu, ktorý sa v roku 2011 plánuje vyviezť do krajiny L, je menšie ako 10 kg a nepovažuje sa za množstvo, pri ktorom by bolo pravdepodobné, že by nepriaznivo ovplyvňovalo ľudské zdravie alebo životné prostredie, pretože sa používa v laboratórnych podmienkach na analýzu, na vývoz sa vzťahuje článok 2 ods. 2 písm. i) nariadenia (ES) č. 689/2008, a je teda vyňatý z pôsobnosti nariadenia. S cieľom vyhnúť sa ťažkostiam pri colnom odbavovaní sa zaviedol osobitný postup na získanie aktivovaného IRČ.

— Vývozcovi sa odporúča, aby prostredníctvom EDEXIM-u požiadal svoj PNO o osobitné IRČ v istom časovom predstihu pred plánovaným uskutočnením vývozu. Vývozca získa po schválení povereným národným orgánom aktivované IRČ.

— Vývozca by mal IRČ uvádzať vo svojom colnom vyhlásení.

(1) Ú. v. EÚ L 204, 31.7.2008, s. 1.

(2) Ú. v. EÚ L 63, 6.3.2003, s. 1.

(3) Súdny dvor Európskej únie zrušil nariadenie č. 304/2003 v roku 2006, lebo sa zakladalo výlučne na článku 175 ods. 1 (životné prostredie) zmluvy, pričom sa v jeho prípade malo vychádzať z dvoch právnych základov, konkrétne článku 133 (spoločná obchodná politika) a článku 175 [vec C-178/03 (Komisia/Parlament a Rada)].

(4) Ú. v. EÚ L 353, 31.12.2008, s. 1.

(5) Ú. v. ES L 196, 16.8.1967, s. 1, smernica 67/548/EHS sa plne zruší nariadením (ES) č. 1272/2008 s účinnosťou od 1. júna 2015.

(6) Ú. v. ES L 200, 30.7.1999, s. 1, smernica 1999/45/ES sa plne zruší nariadením (ES) č. 1272/2008 s účinnosťou od 1. júna 2015.

(7) Ú. v. EÚ L 63, 6.3.2003, s. 27.

(8) Ú. v. ES L 230, 19.8.1991, s. 1.

(9) Ú. v. EÚ L 309, 24.11.2009, s. 1.

(10) Ú. v. ES L 123, 24.4.1998, s. 1.

(11) Ú. v. EÚ L 396, 30.12.2006, s. 1. Opravené znenie v Ú. v. EÚ L 136, 29.5.2007, s. 3. Nariadenie zmenené a doplnené nariadením Rady (ES) č. 1354/2007 (Ú. v. EÚ L 304, 22.11.2007, s. 1).

(12) Tieto chemikálie sa uvádzajú v prílohe 3 k tejto príručke (príloha V k nariadeniu).

(13) Pozri článok 17 nariadenia.

(14) Poverené národné orgány v členských štátoch toto rozhodnutie takisto sprístupňujú verejnosti, a to najmä verejnosti, ktorej sa rozhodnutie týka. Uverejňuje sa aj v pravidelnom „obežníku PIC“, ktorý vydáva sekretariát PIC (pozri ďalej), a na webovej stránke PIC na adrese http://www.pic.int.

(15) Pozri prílohu 8 k tejto príručke, v ktorej sa uvádza zoznam krajín OECD.

(16) Treba poznamenať, že smernica 1999/45/ES sa plne zruší nariadením (ES) č. 1272/2008 s účinnosťou od 1. júna 2015.

(17) Definované v článku 3.

(18) Treba poznamenať, že smernica 1999/45/ES sa plne zruší nariadením (ES) č.1272/2008 s účinnosťou od 1. júna 2015.

(19) Ú. v. ES L 196, 16.8.1967, s. 1, smernica 67/548/EHS sa plne zruší nariadením (ES) č. 1272/2008 s účinnosťou od 1. júna 2015.

(20) Ú. v. ES L 200, 30.7.1999, s. 1, smernica 1999/45/ES sa plne zruší nariadením (ES) č. 1272/2008 s účinnosťou od 1. júna 2015.

(21) Ú. v. ES L 230, 19.8.1991, s. 1, smernica 91/414/EHS sa plne zruší nariadením (ES) č. 1107/2009 s účinnosťou od 14. júna 2011.

(22) Ú. v. ES L 123, 24.4.1998, s. 1.

(23) Ú. v. EÚ L 353, 31.12.2008, s.